Senten hawten, Yehofa be wani taki ibii osufamii be mu du sani makandii. A be wani den du sani makandii fu toon mati fi En, anga fu meke a lobi di den abi enke osufamii kon moo taanga tu (Deitolonomi 6:6, 7). Neen ede meke Yehofa Kotoigi e poti wan fasiti yuu a wanse ala wiki fu dini Yehofa makandii enke osufamii. Anga piisii de e sidon makandii fu taki toli fu Beibel, anga sani di a osufamii fu den abi fanowdu. Winsi a yu wawan e tan, tokuso i sa koboloiki a ten de gi Gadu te yu e sutudeli wan toli fu Beibel di i lobi.\nA Osufamii Anbegi o yeepi u fu kon moo koosube a Yehofa. „Kon koosube a Yehofa, da enseefi o kon koosube a yu” (Yakowbesi 4:8). Wi o sabi Yehofa moo bun te wi e leli sabi den fasi fi en finifini anga den du fi en di sikiifi aini a Beibel. Wan makiliki fasi fa u sa bigin anga a osufamii anbegi a te wi e leisi a Beibel makandii enke osufamii. U sa leisi den pisi di u mu leisi ala wiki gi A libi fu wi enke Kelesten anga a peleikiwooko konmakandaa makandii. Ibii sama mu kisi wan pisi fu leisi, da bakadati den sa taki san den leli efuso san den leli fu Beibel.\nA Osufamii Anbegi e yeepi osufamii fu meke a lobi di den abi gi denseefi kon moo taanga. Ai yeepi man anga uman, dada anga mama, anga den pikin fu den. Den o lobi denseefi moo te de e sutudeli a Beibel makandii. A mu de wan piisii sani, wan sani di ala sama aini a osu mu e angii fi en ala wiki. Dada anga mama mu holi den yali fu den pikin fu den a pakisei fu sabi fu on sowtu toli den o luku anga den. Den sa taki fu son pisi aini A Wakititolen anga a Ontwaakt! efuso den sa suku sani na a website fu wi a jw.org. U sa taki anga den fu den polobelema di den miti a sikoo. Yeepi den fu den sabi san den mu du te den sowtu sani de e miti den. Kande u sa luku wan felon a JW Broadcasting (tv.jw.org), da u taki fi en. U sa leli singi den singi makandii di wi o singi a wiki de a komakandaa. Te u kaba anga a osufamii anbegi u sa nyan efuso diingi wan switi sani makandii.\nTe wi abi a apaiti dei de ala wiki, da a o yeepi ala sama aini a osufamii fu abi piisii te de e sutudeli a Wowtu fu Gadu. Yehofa o belesi den moiti fu u dyow.—Psalm 1:1-3.\nSaide meke wi e poti ten a wanse fu holi a osufamii anbegi?\nFa dada anga mama sa meke a osufamii anbegi de wan piisii sani gi a hii osufamii?\nEfi i wani sabi sowtu taa sani i sa du na a osufamii anbegi, da i sa akisi taawan aini a kemeente san de e du te de e holi di fu den. I sa luku tu aini a Komakandaa peesi sowtu buku de di i sa koboloiki fu leli den pikin fi i fu Yehofa.


U mu aliki Yehofa | A Wakititolen\n„Disi a mi Manpikin . . . U mu aliki en.”—MAT. 17:5.\nSINGI 89 Aliki a Gadu fu u\n1-2. (a) Fa Yehofa be e taki anga sama? (b) San wi o luku aini a artikel ya?\nYEHOFA lobi taki anga wi. Aini a ten di pasa Yehofa be e koboloiki polofeiti, engel, anga en Manpikin Yesesi Kelestesi fu taki anga wi (Am. 3:7; Gal. 3:19; Openb. 1:1). Aini a ten ya, Yehofa e taki anga wi anga a Beibel. A gi wi a Beibel fu di a wani u sabi fa ai denki. A wani u sabi fa u mu libi tu.\n2 Di Yesesi be de a goontapu Yehofa taki dii leisi komoto a hemel. Meke u luku san Yehofa be taki ala den dii leisi ya. Wi o luku tu san u sa leli fu den sani di a taki, anga sowtu wini u sa fende fu den.\n„YU A MI MANPIKIN, MI LOBI I”\n3. Te i leisi Malikisi 1:9-11, da san Yehofa taki di Yesesi dopu? Sowtu pelensipali sani den wowtu ya e leli u?\n3 Malikisi 1:9-11 e taki fu a fosi leisi di Yehofa taki komoto a hemel. (Leisi en.) A taki: „Yu a mi Manpikin, mi lobi i. Yu e meke mi piisii.” Yesesi be musu piisii di a yee en Dda taigi en taki a lobi en. A be musu piisii tu di a yee en Dda taki ai meke a piisii. Den sani di Yehofa taki e leli u dii pelensipali sani fu Yesesi. A fosiwan: Yesesi a Gadu Manpikin. Du fu tu: Yehofa lobi en Manpikin. Anga du fu dii: Yesesi e meke Yehofa piisii. Meke u luku den dii sani ya.\n4. Fa Yesesi toon Gadu Manpikin di a dopu?\n4 „Yu a mi Manpikin.” Yehofa be wani soi anga a sani ya taki Yesesi be toon en Manpikin a wan taa fasi. Di Yesesi be de a hemel en a be Gadu Manpikin kaba. Ma di a dopu Gadu salufu en anga santa yeye. A be abi a howpu fu go tii enke Kownu anga Edeman fu den pilisite fu Gadu Kownukondee a hemel (Luk. 1:31-33; Heb. 1:8, 9; 2:17). Neen meke di Yesesi dopu, Yehofa be poi taki „yu a mi Manpikin”.—Luk. 3:22.\nWi e fii bun te sama e gi u taanga-sikin anga te den e gafa u (Luku paragraaf 5) *\n5. Fa u sa waka a Yehofa baka te u luku fa a be soi taki a lobi en Manpikin anga a fasi fa a gafa en?\n5 „Mi lobi i.” A fasi fa Yehofa be soi taki a lobi en Manpikin anga a fasi fa a gafa en, e leli u taki u mu e suku okasi fu gi taawan taanga-sikin (Yoh. 5:20). Wi e fii bun te wan sama di u lobi e soi taki a lobi u, anga te ai gafa u fu den bun sani di wi e du. A so u baala anga sisa aini a kemeente anga den sama aini wi osufamii e fii bun tu, te wi e soi taki u lobi den anga te wi e gafa den. Te wi e gafa taawan wi e yeepi den fu den biibi kon moo taanga. Wi e yeepi den fu dini Yehofa anga den hii ati tu. Mma anga dda mu e gafa den pikin fu den. Te mma anga dda e gafa den pikin anga te den e soi taki den lobi den, da a sani ya e yeepi den pikin fu go a fesi.\n6. Saide u sa fitoow Yesesi Kelestesi?\n6 „Yu e meke mi piisii.” Den wowtu ya e soi taki Yehofa be e fitoow Yesesi. Yehofa be sabi taki Yesesi be o du san a wani anga en hii ati. Fu di Yehofa be e fitoow en Manpikin, meke useefi sa fitoow Yesesi taki a o meke den sani di Gadu paamisi u kon tuu (2 Kor. 1:20). Te u luku a fasi fa Yesesi tyai enseefi di a be de a goontapu, da a sani ya e yeepi u fu moo meke moiti fu waka neen baka. Leti enke fa Yehofa be e fitoow Yesesi, a so ai fitoow den sama di e dini en taki den o tan meke moiti fu waka a Yesesi baka.—1 Peit. 2:21.\n„U MU ALIKI EN”\n7. Enke fa Mateyesi 17:1-5 e soi, da on ten Yehofa taki komoto a hemel? San a taki a leisi ya?\n7 Leisi Mateyesi 17:1-5. Du fu tu leisi di Yehofa taki komoto a hemel a di Yesesi be ’kengi leti a den apostel fi en fesi’. Yesesi be kai Peitilisi, Yakowbesi anga Yohanisi fu go anga en a wan hei mongo. Di den de ape, neen wan foondoo sani pasa. Den si wan fisyun. Yesesi fesi be e beenki enke a san, ala en koosi be e beenki tu. Den si Mosesi anga Eliya e taki anga Yesesi fu a dede di a be o dede anga a weki di a be o weki baka. Den dii apostel „be e siibi”, ma di den weki neen den si a fisyun (Luk. 9:29-32). Baka dati wan woluku tapu den neen den yee Gadu siten aini a woluku. Leti enke fa Yehofa be du kaba di Yesesi be dopu, a soi baka taki a lobi Yesesi di a taki: „Disi a mi Manpikin, mi lobi en, ai meke mi piisii.” Ma a leisi ya a taki tu: „U mu aliki en.”\n8. Sowtu wini Yesesi anga den disipel fi en be fende fu a fisyun di den be si?\n8 A fisyun ya be e soi a gaandi anga a makiti di Gadu be o gi Yesesi enke Kownu fi en Kownukondee. A sani ya be musu gi Yesesi taanga-sikin fu pasa den tesi di be o miti en. A fisyun ya be taanga a biibi fu den disipel tu fu pasa den tesi di be o miti den. A be gi den taanga-sikin fu du a taanga wooko di den be o du bakaten. Wan sani fu 30 yali baka di a sani ya pasa, Peitilisi be man membee ete fa „den sani di den polofeiti be taki” be taanga en biibi.—2 Peit. 1:16-18.\n9. San Yesesi be leli den bakaman fi en di a be de a goontapu?\n9 „U mu aliki en.” Yehofa taigi u kiin taki a wani wi aliki en Manpikin. San Yesesi be e leli sama di a be de a goontapu? Yesesi be leli den omen pelensipali sani. A be leli den bakaman fi en fa den mu du a peleikiwooko. A omen leisi a taigi den taki den mu de na ain (Mat. 24:42; 28:19, 20). A be taigi den taki den mu du ala san den man fu pasa a sumaa doo. A taigi den tu taki den á mu gi abaa (Luk. 13:24). Yesesi soi den bakaman fi en taki den mu lobi denseefi, den mu e libi na a wan, den mu e holi den weiti fi en tu (Yoh. 15:10, 12, 13). Leti enke fa den sani di Yesesi be leli den bakaman fi en be e tyai wini gi den, a so den sa tyai wini gi wi aini a ten ya.\n10-11. Fa u sa soi taki wi e aliki Yesesi?\n10 Yesesi be taki: „Ala sama di e aliki a tuu, e aliki san mi taki” (Yoh. 18:37). Wi e soi taki wi e aliki Yesesi te wi e „gi taawan paadon anga u hii ati te den du wan hati sani anga u” (Kol. 3:13; Luk. 17:3, 4). Wi e soi tu taki wi e aliki Yesesi te wi e „paati a wowtu fayafaya te sani e go bun, anga te sani nai go bun”.—2 Tim. 4:2.\n11 Yesesi be taki: „Den sikapu fu mi e aliki mi” (Yoh. 10:27). Den bakaman fu Yesesi nai yee san a taki namo, ma den e du san a taki tu. Den nai meke den „booko-ede fu a libi” puu den pakisei a den sani di Yesesi leli den (Luk. 21:34). Winsi tesi e miti den, den e si a du di den mu du san Yesesi taki enke a moo pelensipali sani. A omen tesi e miti den baala anga sisa fu u. Lanti e sooto son wan fu den, taawan e pina fu di sani nai go bun aini a kondee. Boiti dati son wan fu den e tan a peesi pe gaan ogii enke seke doti anga gaan winta e pasa. Ma winsi san e miti den, den nai gwe fika Yehofa. Yesesi be taki: „A te wan sama sabi den weiti fu mi, te ai du san a weiti taki, da a lobi mi. Nda o lobi a sama di lobi mi.”—Yoh. 14:21.\nA peleikiwooko e yeepi u fu du san Yesesi taki (Luku paragraaf 12) *\n12. San a wan taa fasi fa u sa soi taki wi e aliki Yesesi?\n12 Wan taa fasi fa u sa soi taki wi e aliki Yesesi, a te wi e wooko makandaa anga den baala di e teke fesi (Heb. 13:7, 17). Aini den yali di pasa a omen sani kengi aini a olikanisâsi. Wantu fu den sani di kengi, na a fasi fa wi e peleiki, a fasi fa den mindiiwiki komakandaa sete, a koboloiki di wi e koboloiki telefon anga taa sani fu gi leli, anga a fasi fa wi e koboloiki a moni di sama e gi fu meke efuso seeka Kownukondee zaal. Den kengi ya e tyai wini gi u. Den e soi taki a olikanisâsi fu Yehofa lobi u. Efu wi e meke moiti fu wooko anga den sani di den baala e leli u, Yehofa o belesi u.\n13. Sowtu wini wi o fende te wi e aliki Yesesi?\n13 Wi e fende wini te wi e wooko anga den sani di Yesesi leli u. Yesesi be taigi den bakaman fi en taki den sani di ai leli den be o gi den kaakiti. A taigi den taki: „Yu o fende kaakiti baka. Bika mi tyatyali safu. Mi lai feke” (Mat. 11:28-30). A Wowtu fu Gadu e gi u taanga-sikin, ai yeepi u fu du sani anga koni. Wantu buku fu Beibel di e gi u taanga-sikin, a Mateyesi, Malikisi, Lukasi, anga Yohanisi di e taki fu a libi fu Yesesi anga a peleikiwooko fi en (Ps. 19:7; 23:3). Yesesi be taki: „A den sama di e yee a wowtu fu Gadu, da den du san a wowtu e taki o de koloku!”—Luk. 11:28.\n’MI O GI MI NEN GAANDI’\n14-15. (a) Enke fa Yohanisi 12:27, 28 e soi, da san a du fu dii leisi di Yehofa taki komoto a hemel? (b) Saide u sa taki den sani di Yehofa taki be yeepi Yesesi fu holidoo?\n14 Leisi Yohanisi 12:27, 28. A Beibel buku Yohanisi e taki fu du fu dii leisi di Yehofa taki komoto a hemel. Wantu dei fosi Yesesi dede, a be de a Yelusalem fu holi a Paskafesa. A be taki: „A hebi gi mi tuutuu.” Neen a begi taki: „Nda, gi a nen fi i gaandi.” Di a begi neen a yee en Dda taki komoto a hemel taki: „Mi be gi mi nen gaandi kaba. Ma mi o gi en gaandi baka.”\n15 Yesesi be e booko en ede fu di a be abi fu soi taki a ná o gwe fika Yehofa. A be sabi taki den be o pina en a wan ogii-ati fasi fosi den be kii en (Mat. 26:38). Ma a moo pelensipali sani gi Yesesi, na a gi di a be wani gi a nen fi en Dda gaandi. Den be lei gi Yesesi taki a kosi Gadu, neen meke a be e si enke a dede di a be o dede be o gi Gadu poli nen. A be musu fii bun di en Dda taki anga en! A be sa biibi taki winsi san pasa, en Dda be o gi a nen fi en gaandi. Den sani di en Dda taigi en be gi en taanga-sikin fu holidoo. A ten de, kande a Yesesi wawan be fusutan san Yehofa be taki, ma tokuso Yehofa meke den sikiifi den sani di a taki aini a Beibel gi ala u.—Yoh. 12:29, 30.\nYehofa o hei a nen fi en, a o kibii a foluku fi en tu (Luku paragraaf 16) *\n16. Saide wi e booko wi ede te sama e gi Gadu poli nen?\n16 Leti enke Yesesi kande useefi e booko wi ede taki sama e gi Yehofa poli nen. Kande sama e libi ogii anga wi enke fa den be e du anga Yesesi. Kande wi e booko wi ede anga den lei toli di sama e paati fu wi anga a poli di den toli ya sa poli a nen fu Yehofa anga en olikanisâsi. Te den sani ya e pasa, den sani di Yehofa be taigi en Manpikin sa gi u taanga-sikin. U ná abi fu booko wi ede tumisi te sama e suku fu poli a nen fu Yehofa anga en olikanisâsi. U sa biibi taki a „freide fu Gadu di libisama á poi fusutan o kibii wi ati anga u fusutan anga yeepi fu Yesesi Kelestesi” (Filip. 4:6, 7). Yehofa o santa a nen fi en, winsi san o pasa. A o meke a Kownukondee fi en puu a ogii nen di Saatan anga den bakaman fi en e gi a foluku fi en.—Ps. 94:22, 23; Yes. 65:17.\nWI E FENDE WINI TE WI E ALIKI YEHOFA AINI A TEN YA\n17. Enke fa Yesaya 30:21 e soi, da fa Yehofa e taki anga wi aini a ten ya?\n17 Yehofa e taki anga wi aini a ten ya tu. (Leisi Yesaya 30:21.) Winsi fa wi á poi yee en siten komoto a hemel, tokuso a gi wi en Wowtu Beibel. Te wi e leisi Beibel wi e si fa Yehofa wani u tyai useefi. Boiti dati Yehofa e tii „a koni futuboi di u sa fitoow” anga en santa yeye fu a sa gi a foluku fi en nyanyan na a yuu di den abi en fanowdu (Luk. 12:42). Wi abi buku, felon, poku, anga taa sani di e yeepi u fu taanga u biibi.\n18. Sowtu taanga-sikin yu e fende fu den sani di Yehofa be taigi en Manpikin?\n18 Wi á mu feegete den sani di Yehofa be taigi Yesesi di a be de a goontapu! Den sani di a be taki sikiifi aini Beibel fu yeepi u fu biibi taki sani nai moo Yehofa. Sani á de di Saatan anga den bakaman fi en man du anga wi di Yehofa á poi seeka baka. Efu wi e du ala san u poi fu aliki Yehofa, wi o man pasa den tesi di e miti u nownow anga den wan di o miti wi aini a ten di e kon. Beibel taki: „U mu holidoo, da te u du san Gadu wani, wi o fende san a paamisi u.”—Heb. 10:36.\nSAN I LELI FU DEN SANI DI YEHOFA TAIGI EN MANPIKIN A . . .\nSINGI 4 Yehofa, mi a yu sikapu\n^ paragraaf 5 Di Yesesi be de a goontapu, a dii leisi Yehofa taki komoto a hemel. Wan fu den leisi di Yehofa taki komoto a hemel, a taigi den bakaman fu Kelestesi taki den mu aliki en Manpikin. Yehofa e koboloiki den leli fu Yesesi di sikiifi aini Beibel anga en olikanisâsi fu taki anga u. A artikel ya o soi u sowtu wini wi o fende te wi e aliki Yehofa anga Yesesi.\n^ paragraaf 52 SAN WI E SI A DEN FOWTOW: Wan owluman e luku fa wan dinali e yeepi kiin a komakandaa peesi anga fa ai du en wooko na a buku kasi, neen a gafa en.\n^ paragraaf 54 SAN WI E SI A DEN FOWTOW: Wan toowpaa aini Siyera Leyon e gi wan fisiman a pampila di wi e kai sama fu kon a komakandaa.\n^ paragraaf 56 SAN WI E SI A DEN FOWTOW: Kotoigi aini wan kondee pe lanti tapu a wooko fu wi e holi komakandaa aini wan osu. Den á wei koosi di u gwenti wei go a komakandaa fu sama poti pakisei a den.


Ná gwe fika Yehofa fu di taawan nai tyai denseefi bun | Sutudi\nA mu e bigi gi i taki Yehofa e seeka i enke fa wan sama e seeka tokotoko fu meke patu\nYu e meke Yehofa seeka i enke fa wan sama di e meke patu e seeka a tokotoko?\n„Yehofa u Gadu, a wan Yehofa”\nNá gwe fika Yehofa fu di taawan nai tyai denseefi bun\nWan manii di bun moo dyamanti\nA Wakititolen (anga sutudi-artikel) | yuni 2016\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Drehu-tongo Eksosatongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nyanekatongo Okanisitongo Otetelatongo Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Totonaktongo Toyolabaltongo Tsongatongo Tsyilubatongo Tyokwetongo Tzeltaltongo Umbundutongo Urundtongo Vendatongo Walisitongo Wayuunaikitongo\n„Gi taawan paadon anga u hii ati.”—KOLOSESAMA 3:13.\nSINGI: 121, 75\nSaide u sa taki a olikanisâsi fu Yehofa á de enke den taa olikanisâsi?\nFa a Beibel e soi taki ala u a sondu sama?\nSan u sa du te taawan meke wan fowtu efuso te useefi meke wan fowtu?\n1, 2. San Beibel be taki fu a foluku fu Yehofa?\nA FOLUKU fu Yehofa di den e kai Yehofa Kotoigi, de aini wan olikanisâsi. A olikanisâsi ya á de enke den taawan. Den sama ya lobi Yehofa. Den wani libi enke fa a wani tu. Winsi fa den na sondu sama, winsi fa den e meke fowtu, toku Yehofa e tii den anga en santa yeye. Meke u luku wantu fasi fa Yehofa e belesi den.\n2 Aini a yali 1914, a wantu sama namo be e dini Yehofa. Ma Yehofa belesi a peleikiwooko. Miliyunmiliyun sama kon fusutan den sani di sikiifi aini a Beibel, neen den toon Kotoigi. Yehofa be taki a sani ya a fesi. A taki: „A pikin kulu o toon wan dunsu. A pikin foluku o toon wan gaan foluku. A mi Yehofa, o meke a sani ya pasa gawgaw te a yuu doo” (Yesaya 60:22). Aini a ten ya, wi e si kelle taki a sani di Yehofa be taki e pasa. Den sama di e dini Yehofa, de enke wan gaan foluku. Te u luku a hii goontapu, da wi e si taki a omen kondee ná abi sama ipi, enke den Kotoigi di de a hii goontapu.\n3. Fa a foluku fu Gadu soi taki den lobi taawan?\n3 Aini den lasiti dei ya, Yehofa yeepi en foluku fu den lobi denseefi. „Gadu a lobi.” A foluku fi en e waka neen baka (1 Yohanisi 4:8). Yesesi be taigi den bakaman fi en taki den mu ’lobi denseefi’. A taigi den tu taki: „A so ala sama o sabi taki wi a mi bakaman, te u lobi useefi” (Yohanisi 13:34, 35). Aini den ten di pasa, a foluku fu Yehofa soi taki den lobi taawan, winsi den taa foluku be e feti anga denseefi. Wan fu den feti ya, a du fu Tu Goontapu feti. A wan sani fu 55 miliyun sama dede aini a feti ya. Ma a foluku fu Yehofa á kii nawan sama di a feti be e feti. (Leisi Mika 4:1, 3.) Neen meke den „ná abi nawan buulu paiman”.—Toli 20:26.\n4. Saide a wan foondoo sani taki a foluku fu Yehofa e ipi namo?\n4 A foluku fu Gadu e ipi namo, winsi den abi wan ogii-ati feyanti di den e kai Saatan. Neen na „a gadu fu a goontapu ya” (2 Korentesama 4:4). A Saatan e tii den politiki olikanisâsi fu a goontapu. Neen e holibaka gi den nyunsu di e paati a laadiyow, tv, anga kolanti. Ai koboloiki den sani ya fu tapu a peleikiwooko. Ma a á poi tapu a wooko ya. Saatan sabi taki a ten fi en satu, ai du ala san a poi fu tapu u fu wi á dini Yehofa.—Openbaring 12:12.\nYU O HOLIDOO TE TAAWAN MEKE WAN FOWTU?\n5. Saide taawan e du hati sani anga u son leisi? (Luku a fowtow na a bigin.)\n5 A foluku fu Gadu leli taki a de taanga fanowdu fu lobi Gadu anga taa sama. Yesesi be taki: „’I mu lobi i Gadu Yehofa anga i hii ati, i hii libi anga ala i fusutan.’ A disi na a fosi anga a moo gaan weiti. Du fu tu weiti de enke a fosi wan, dati na: ’I mu lobi taa sama enke fa i lobi iseefi’” (Mateyesi 22:35-39). Beibel e soi taki ala libisama meke anga sondu, fu di Adan sondu. (Leisi Romesama 5:12, 19.) Neen meke son leisi kande son sama aini a kemeente o du wan sani efuso taki wan sani di hati u. San wi o du te a sani ya miti u? Wi o lobi Yehofa anga u hii ati ete? Wi o dini en ete? Wi o holibaka gi a foluku fi en ete? Beibel e soi fa wantu sama di be e dini Yehofa du efuso taki sani di be hati taawan. Meke u luku san u sa leli fu a sani ya.\nEfi i be de na a ten fu Eli, neen i be sabi taki a so den manpikin fi en be e tyai denseefi, san i be o du? (Luku paragraaf 6)\n6. Saide u sa taki Eli á sitaafu den boi fi en?\n6 Eli a be a hei pilisite, ma den tu boi fi en á be e holi den weiti fu Yehofa. Beibel taki: „Den manpikin fu Eli be wisiwasi. Den á be e lesipeki Yehofa” (1 Samuweli 2:12). Eli be sabi taki den boi fi en be e du omen ogii. Toku a á sitaafu den enke fa a be mu sitaafu den. Baka wan pisiten Yehofa sitaafu Eli anga den tu boi fi en. Fanafu a ten de, Yehofa á meke den bakapikin fu Eli toon hei pilisite moo. Efi i be de na a ten fu Eli, neen i be sabi taki a so den pikin fi en be e tyai denseefi, san i be o du? Den sani ya be o swaki i biibi te da i gwe fika Yehofa?\n7. Sowtu gaan sondu David du? San Gadu du di David du a sondu ya?\n7 David be abi bun manii, neen meke Yehofa be lobi en (1 Samuweli 13:13, 14; Toli 13:22). Ma David be du wan gaan ogii. Di Uriya go a wan feti, neen David didon anga Batseiba, a uman fu Uriya. Neen Batseiba de anga bee. David be wani kibii a taki. Neen meke a meke moiti fu sende Uriya go a osu. A be wani Uriya go didon anga Batseiba, da a foluku be o denki taki a Uriya be gi Batseiba bee. Ma Uriya á be wani go a osu. A so David meke den kii Uriya aini a feti. Di David du a sani ya, a omen polobelema miti en anga en osufamii (2 Samuweli 12:9-12). Toku Yehofa soi tyali-ati gi en. A gi en paadon. A be sabi taki David ati be bun (1 Kownu 9:4). Efu na a ten de i be e libi, fa i be o si a sani di David du? A sani de be o meke i gwe fika Yehofa?\n8. (a) Fa Peitilisi soi taki á be du san a be paamisi? (b) Saide Yehofa meke Peitilisi wooko gi en winsi fa a be e meke fowtu?\n8 Wan taa sama di Beibel e taki fi en a Peitilisi. Winsi fa son leisi a be e taki efuso du sani di á fiti, tokuso Yesesi meke a toon wan apostel. Wan leisi Peitilisi be taki, winsi ala den taa apostel gwe fika Yesesi, a ná o gwe fika en (Malikisi 14:27-31, 50). Ma di den kisi Yesesi, ala den apostel gwe fika en, Peitilisi seefi gwe. Baka dati, a sitee dii leisi taki a á sabi Yesesi (Malikisi 14:53, 54, 66-72). Ma Peitilisi soi taki a sani di a du be hati en. Neen meke Yehofa gi en paadon. A meke a wooko gi en go doo. Efi i be de wan bakaman fu Yesesi a ten de, neen i be sabi san Peitilisi du, i be o gwe fika Yehofa?\nU sa biibi taki ala yuu Yehofa o du sani di bun\n9. Saide yu e biibi taki Yehofa o kuutu sani anga leti?\n9 Den toli ya e soi u taki, wantu sama di be e dini Yehofa du sani di á bun. Den sani di den du be hati taawan. Efu den sani ya pasa aini a ten ya, san yu o du? Yu o go a komakandaa ete? Yu o gwe fika Yehofa anga a kemeente? Yu o fusutan taki a di Yehofa abi tyali-ati meke ai wakiti fu a sama kengi? Ma son leisi a sama di du wan sondu nai booko en ede anga a fasi fa a tyai enseefi. Yu e biibi taki Yehofa sabi san e pasa? Yu e fitoow Yehofa taki a o seeka a toli na a moo bun yuu? Kande a puu a sama na a kemeente efu a de fanowdu. Yu e biibi taki Yehofa o kuutu sani anga leti?\nNÁ GWE FIKA YEHOFA\n10. San Yesesi be holi a pakisei di Yudasi anga Peitilisi be sondu?\n10 A omen toli sikiifi aini Beibel fu sama di tan dini Yehofa winsi fa taawan meke gaan fowtu. Yesesi na a moo bun sama di u sa waka neen baka. Baka di a begi en Dda wan hii neti fu a yeepi en, neen a teke 12 fu den bakaman fi en enke apostel. Ma wan fu den di den e kai Yudasi bidiigi en. Boiti dati Peitilisi be sitee taki a á sabi Yesesi (Lukasi 6:12-16; 22:2-6, 31, 32). Yesesi be sabi taki a ná Yehofa efuso a foluku fi en meke a sani ya miti en. Neen meke winsi fa den apostel du sani di Yesesi á be lobi, tokuso en ati á boon na a foluku fu Yehofa. En ati á boon a Yehofa tu. Ma a dini Yehofa anga en hii ati, winsi fa den sani ya miti en. Neen meke Yehofa pai en. Di a dede a weki en baka. Baka dati a meke a toon Kownu fu a Kownukondee a hemel.—Mateyesi 28:7, 18-20.\n11. San Beibel be taki fu a foluku fu Yehofa?\n11 A toli ya e soi u taki wi á mu fika Yehofa anga en foluku. Wi o fende wini te u tan aini a olikanisâsi fu Yehofa. Wi e si taki Yehofa e tii en foluku aini den lasiti dei ya. Ai yeepi den fu den paati a bun nyunsu na a hii goontapu. A den wawan e du a wooko ya. Den sani di Yehofa e leli den e yeepi den fu libi na a wan. Den e yeepi den fu de anga piisii tu. Yehofa taki: „Wi aliki, den futuboi fu mi o bali piisii fu di den ati bun.”—Yesaya 65:14.\nA á be o de wan koni sani fu gwe fika Yehofa anga en foluku, fu di wan sama fu a kemeente meke wan fowtu\n12. Fa u mu si den fowtu fu taawan?\n12 Wi e piisii fu di Yehofa e tii wi. Ai yeepi u fu du omen bun sani tu. Den sama di de aini a goontapu fu Saatan á sabi fa sani o de aini a ten di e kon. Den á de koloku tu. Neen meke wi á mu gwe fika Yehofa anga en foluku, fu di wan sama fu a kemeente taigi u wan hati sani efuso du wan hati sani anga u! Ma u mu dini Yehofa winsi san e pasa. A san a taki u mu du. Boiti dati u mu meke moiti fu sabi fa u mu si den fowtu di taawan e meke. Te wan sama meke wan fowtu u mu sabi san u mu du tu.\nSAN I MU DU?\n13, 14. (a) Saide u mu abi pasensi anga taawan? (b) San wi á mu feegete?\n13 San i mu du te wan baala efu sisa du wan sani di hati i? Beibel taki: „Yu ati á mu e boon gaw, bika a don sama ati e boon gaw” (Peleikiman 7:9). Ala sama e meke fowtu. Wi á mu denki taki a soso bun sani den baala anga sisa o go e du. U ná o fende nawan wini efu wi e tan pakisei den fowtu fu taawan. Efu wi e du a sani ya, u ná o dini Yehofa anga piisii moo. San moo ogii, a taki a sani de sa swaki u biibi. A sa meke u fika a olikanisâsi fu Yehofa tu, da u ná o dini Yehofa moo. U ná o abi a howpu fu libi aini a nyun goontapu tu.\n14 San o yeepi i fu dini Yehofa anga piisii te wan baala efu sisa du wan sani di meke yu ati boon? Noiti i mu feegete san Yehofa paamisi i. A taki: „Yee, mi o meke nyun hemel anga wan nyun goontapu. Sama ná o membee den fositen sani moo. Den sani de ná o kon a den pakisei moo” (Yesaya 65:17; 2 Peitilisi 3:13). Efi i holidoo, Yehofa o gi i den belesi ya.\n15. San Yesesi taki u mu du te taawan meke wan fowtu?\n15 A tuu, wi á de aini a nyun goontapu ete. Neen meke te wan sama du wan sani anga u, u mu teke ten pakisei fa Yehofa wani u tyai useefi. Membee san Yesesi be taki: „Efu yu e gi taawan paadon fu den fowtu fu den, i Dda a hemel o gi i paadon fu den fowtu fi i tu. Efi i nai gi taawan paadon fu den fowtu fu den, da i Dda ná o gi i paadon fu den fowtu fi i tu.” Di Peitilisi akisi Yesesi efu a te doo „seibin toon” den mu gi taawan paadon, Yesesi piki en taki: „Ma mi e taigi i taki, a ná seibin toon namo, ma a te doo 77 toon.” Yesesi leli u taki ala yuu u mu gi taawan paadon anga u hii ati.—Mateyesi 6:14, 15; 18:21, 22.\n16. San wi e leli fu a fasi fa Yowsefu tyai enseefi?\n16 A toli fu Yowsefu e soi u san u mu du te taawan du sani anga u. A tu pikin namo Yakopu meke anga Lakeli. Den pikin di den meke a Yowsefu anga en pikin baala. Yakopu be abi ete tin manpikin, ma a be moo lobi Yowsefu. Neen meke den taa manpikin be e dyalusu anga Yowsefu. Den be buuse en te neen den seli en enke saafu. Den sama di bai en, tyai en go a Egepte. Baka omen yali, neen a kownu fu Egepte poti Yowsefu enke du fu tu tiiman fu a kondee, bika a be lobi den bun sani di Yowsefu be e du. Baka dati neen den baala fi en kon bai nyanyan a Egepte, bika wan angiiten be de aini a kondee. Di den si Yowsefu, den á be sabi en, ma Yowsefu be sabi den. Winsi fa den be libi ogii anga Yowsefu, tokuso a á libi ogii anga den. A du wantu sani fu luku efu den baala fi en be kengi. Di Yowsefu si taki den baala fi en kengi, neen a taigi den sama neen. Baka dati a gi den taanga-sikin. A taigi den taki: „Ná feele. Mi o gi u anga den pikin fu u nyanyan.”—Genesesi 50:21.\n17. San u mu meke moiti fu du te taawan meke wan fowtu?\n17 Holi a pakisei taki, fu di ala sama e meke fowtu, meke son yuu iseefi e du sani di hati taawan tu. Neen meke te i fusutan taki i du wan sani di hati wan sama, da i mu du san Beibel taki. Akisi en fu a gi i paadon. Baka dati meke moiti fu yu anga en á poli. (Leisi Mateyesi 5:23, 24.) Ai switi gi u te taawan gi u paadon. Neen meke u mu gi den paadon tu. Kolosesama 3:13 e taki: „U mu abi boo anga taawan. Gi taawan paadon anga u hii ati tu te wan sama du wan hati sani anga u. Leti enke fa Yehofa e gi u paadon anga en hii ati, a so useefi mu gi taawan paadon tu.” Efu u lobi u baala efuso sisa tuutuu, da u ná o holi den na ati (1 Korentesama 13:5). Boiti dati, efu wi e gi taawan paadon, Yehofa o gi u paadon tu. Neen meke te taawan meke wan fowtu, meke u meke moiti fu gi den paadon enke fa u Dda Yehofa e gi u paadon.—Leisi Psalm 103:12-14.\nU nai gwe fika Yehofa anga en foluku: Te wan sama meke wan fowtu u nai tapu fu go a komakandaa fi en ede. U nai gwe fika a kemeente tu. Ma wi e biibi taki a Yehofa e tii a kemeente. Na ala yuu ai kuutu sani a wan bun fasi. Boiti dati wi e gi taawan paadon anga u hii ati enke fa Yehofa e gi u paadon\nA WAKITITOLEN (ANGA SUTUDI-ARTIKEL) yuni 2016


Buduufu na ati: A fowtu fu de anga buduufu na ati?WEB:MetaDescriptionSomen sama e tyali wan hii pisiten te wan sama di den lobi dede. A fowtu fu den kusumi so langa?\nI be siki wan leisi kaba, neen i betee gaw? Kande i feegete a ten de seefi, bika yu á be siki langa. Ma te i siki a ná aseefi enke te i de anga buduufu na ati. Wan sabiman di den e kai Alan Wolfelt be sikiifi aini wan buku taki ’noiti wan sama e kaba tyali te wan sama fi en dede’. A sikiifi tu taki: „Ma baka wan pisi ten a sama nai tyali so moo. Boiti dati, den mati fi i sa yeepi i fu fii moo bun.”—Healing a Spouse’s Grieving Heart.\nPakisei fa Abalaham be fii di en uman dede. Beibel taki: „Abalaham be e tyali. A kee di Sala dede.” A sani ya e soi taki wan hii pisi ten Abalaham be de anga buduufu na ati. * Wan taa sama di be e tyali tu, a Yakopu. Den be koli en taki ogii meti be kii Yowsefu, wan fu den manpikin fi en. A omen ten a be de anga buduufu na ati. En famii á be poi toosutu en. Baka omen yali seefi Yakopu be e kusumi ete.—Genesesi 23:2; 37:34, 35; 42:36; 45:28.\nA so den sama aini a ten ya e fii te wan sama di den lobi dede. Luku san wantu sama taki di wan sama fu den be dede.\n„Mi man di den e kai Robert dede na a 9 yuli 2008. A dei de, be de enke ala den taa dei. Baka di u nyan a mamanten enke fa u be gwenti fosi a go a wooko, a bosi mi, a baasa mi, neen a taigi mi taki: ’Mi lobi i.’ A sigisi yali a dede kaba, ma tokuso mi e fii a pen ete aini mi ati. Mi á denki wan dei o pasa di mi ná o tyali moo taki Robert dede.”—Gail, 60 yali.\n„A 18 yali di mi uman dede kaba, ma tokuso mi e angii fi en. Mi e tyali ete. Te mi si wan moin sani a wan peesi, da mi e pakisei en. Mi e denki fa a be o piisii efu enseefi be si den sani ya.”—Etienne, 84 yali.\nDen sani ya e soi taki sama gwenti tyali wan hii pisi ten te wan sama di den lobi dede. A ná ala sama e tyali na aseefi fasi. Neen meke a á be o bun fu kuutu a fasi fa wan sama e tyali te wan sama fi en dede. Ma u mu luku bun tu taki wi á kuutu useefi te u si taki wi e tyali tumisi. San o yeepi u te wi e tyali?\n^ paragraaf 4 A omen yali a manpikin fu Abalaham di den e kai Isaki be de anga buduufu na ati tu. Beibel e soi taki Isaki be de anga buduufu na ati di en mma Sala dede, anga ala fa Sala be dede dii yali kaba.—Genesesi 24:67.\nA Beibel e soi u wantu bun sani di u sa du te wi e kusumi.


Ondoofenitoli: Mi be e meke moiti fu waka a taawan baka | Thomas McLain\n„Ná feegete fu kai sama kon a yu osu”\nMeke moiti fi i biibi á swaki, te i de aini wan kemeente di e taki wan taa tongo\nBiibi anga i hii ati taki den sani di Beibel taki o pasa\nSoi taki yu e biibi den sani di Yehofa paamisi u\nONDOOFENITOLI Mi be e meke moiti fu waka a taawan baka\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Makuatongo Maltatongo Mamtongo Masatektongo (Huwatala) Mauritius Kriorotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Tahititongo Talapanektongo Totonaktongo Toyolabaltongo Tswatongo Tsyilubatongo Tzeltaltongo Umbundutongo Urundtongo Walisitongo Wayuunaikitongo\nA Wakititolen (anga sutudi-artikel) | oktober 2016\nMi be e meke moiti fu waka a taawan baka\nEnke fa Thomas Mclain seefi gi a toli\nWan dei baala Izak Marais di e tan a Patterson, New York telefon mi di mi be de a Colorado. Mi akisi en taki: „I sabi omen yali mi abi?” Neen a piki mi taki: „Mi sabi kelle omen yali yu abi.” Meke mi taigi i saide mi akisi en a sani de.\nMI MEKE a 10 december 1936 a Wichita, Kansas, wan foto aini Ameekankondee. Mma anga nda, William anga Jean, be abi fo pikin. A mi na a fosi pikin fu den. Mma anga nda be e dini Yehofa anga den hii-ati. Nda a be wan kulu-dinali. Nownow den e kai den baala ya, fesiman fu den owluman. A mi gaanmma Emma Wagner, meke mma sabi a waaleiti. A yeepi omen sama fu sabi a waaleiti tu. Wan fu den sama de a Gertrude Steele, wan zendeling a Porto Riko. * (Luku a maiki a ondoo.) Mi be e si ala den sama ya, enke sama di mi sa waka a den baka, bika den be e dini Yehofa anga den hii ati.\nMI BE E PAKISEI DEN SAMA DI BE E DINI YEHOFA ANGA DEN HII ATI\nNda e paati buku a wan pasi mofu\nWan sataa bakadina, mi anga nda be taampu e paati A Wakititolen anga a Consolation (nownow den e kai en Ontwaakt!) di mi be abi feifi yali. A ten de, du fu Tu Goontapu Feti be e feti. Ma nda á be e mumui anga a feti. Neen wan duungu dataa kon ligei anga nda ape. A taki, a di nda e feele meke a á be wani toon suudati. A dataa kon te aini en fesi, neen a taigi en taki: „Naki mi osi, i soso sani!” Ná pikin feele mi be e feele. Ma tokuso mi lobi a fasi fa nda tyai enseefi. A be e paati den buku go doo gi den sama di be e taampu luku. Baka dati, wan suudati be e waka pasa, neen a dataa bali taigi en taki: „Du wan sani anga a wisiwasi man ya!” Ma a suudati be fusutan taki a dataa be duungu. Neen meke a taigi en taki: „Go a osu, go kisi iseefi!” Neen a suudati anga a dataa gwe. Mi piisii di mi si fa Yehofa gi nda deki-ati a dei de. Nda be abi tu peesi pe sama e kon koti uwii a Wichita. A dataa a wan fu den sama di be e kon koti uwii ape.\nMi, mma anga nda e go a wan konkelesi a Wichita aini a yali 1940\nDi mi be abi aitin yali, nda anga mma seli den osu anga den tu peesi pe sama be e kon koti uwii, neen den meke wan pikin osu di i sa hali anga wagi tyai go a wan taa peesi. A so den foloisi go a Colorado, wan peesi koosube fu a foto Grand Junction. A foto de be abi peleikiman fanowdu. Anga ala fa mma anga nda be e paandi goon, e kweki meti, tokuso den be e du a pioniliwooko. Fu di den be e wooko taanga aini a peleikiwooko, anga fu di Yehofa be e holibaka gi den, meke baka wan pisiten wan nyun kemeente be opo. Nda dopu mi anga wantu sama 20 yuni 1948 aini wan kiiki. Billie Nichols anga en uman be dopu tu. Baka wan pisiten, a toon wan kelen owluman. A boi fi en anga en uman e du a kelen wooko tu.\nU be abi omen mati di be e dini Yehofa anga den hii ati. Moomoo famii Steele,Don anga Earlene, Dave anga Julia, anga Si anga Martha. A be e switi te u be e taki fu a Beibel anga den. A omen sani den gi mi taanga-sikin fu du. Den meke mi fusutan taki, a ná fu soso u de a libi. Den meke mi fusutan tu taki, te wi e poti Gadu Kownukondee a fesi wi o piisii.\nU FOLOISI BAKA\nDi mi be abi 19 yali, Bud Hasty, wan mati fu u, akisi mi fo go du a pioniliwooko a wan fu den pisi fu Ameekankondee. A kelen owluman be aksi u fu go a Ruston, wan peesi aini Louisiana, bika a omen Kotoigi fu a pisi de be saka gwe. A be taigi u taki u mu holi ala den pisi fu a komakandaa ala wiki, winsi a wan kodo sama kon. U be fende wan peesi fu holi komakandaa, neen u seeka en. U be e holi ala den komakandaa. Wan hii pisiten a wi wawan be e de a den komakandaa. Te wan fu u be e holi wan fu den pisi fu a komakandaa, da a taawan be e gi piki. Te u be mu du wan demo, na ala u tu man be e go na a podium, winsi nawan sama be de na a komakandaa. Baka wan pisiten wan gaandi sisa bigin kon a den komakandaa. Baka dati wantu Beibelsutudi anga wantu Kotoigi di be saka gwe bigin kon tu. A á teke langa, neen u toon wan kemeente.\nWan dei, mi anga Bud miti wan fu den fesiman fu a „Keliki fu Kelestesi”. A man ya bigin kai wantu tekisi di mi á be sabi. A sani di miti mi ya, gi mi taanga-sikin fu meke moo moiti fu pakisei den sani di mi e biibi. A wan hii wiki, mi ondoosuku a Beibel, bika mi be wani piki den akisi fu a man. A ondoosuku di mi ondoosuku Beibel, meke mi biibi kon moo taanga. Mi be wani miti taa keliki fesiman.\nBaka wan pisiten, a kelen owluman akisi mi fu go yeepi a wan kemeente di be de a El Dorado, wan peesi aini Arkansas. Di mi be de ape, a omen leisi den suudati fu Colorado sende kai mi. A den man ya be e taki sama mu go a suudati. Wan fu den leisi, mi anga wantu taa pionili be de aini wan wagi e go na anda. Di u be de a Texas neen u naki anga a wagi, te a hii wagi fu mi booko. U telefon wan baala, neen a kon teke u tyai go neen osu. Bakadati a tyai u go a komakandaa. Di u be de a komakandaa, den piki a kemeente taki u naki anga wagi. A so den baala anga sisa gi u wan pikin moni. Boiti dati a baala seli a wagi fu mi 25 Ameekan dala.\nU be fende wan wagi tyai u go a Wichita. Wan mati fu a famii fu u be e pionili de. Den be e kai en E. F. McCartney, ma u be e kai en Doc. A baala ya be abi wan twelingi den e kai Frank anga Francis. Te anga now mi anga den a mati. Den be abi wan gaandi wagi fu den e seli 25 Ameekan dala. Mi bai a gaandi wagi de anga a moni di mi seli a booko wagi fu mi. Disi na a fosi leisi di mi si taki, a fu di mi poti a Kownukondee a fesi, neen meke Yehofa be gi mi san mi abi fanowdu. Baala McCartney meke mi kon sabi wan moin sisa den e kai, Bethel Crane. En mma a be Ruth, wan fayafaya Kotoigi aini Wellington, wan peesi aini Kansas. A mma ya pionili te anga en 90 yali. A á be doo wan yali, neen mi anga Bethel toow aini 1958. Baka dati u pionili makandii aini El Dorado.\nU DYOMBO DI DEN KAI U\nDi u be e goo kon, u leli sabi wantu sama di biibi be taanga. U be wani waka a den sama ya baka. Mi anga mi uman be taki fiti taki, efu a olikanisâsi akisi u fu u du wan wooko, wi o du en. A olikanisâsi be poti u enke spesuutu pionili a Walnut Ridge, wan peesi aini Arkansas. Aini 1962 u foondoo di u yee taki u sa go a du fu 37 sikoo fu Gilead. U be piisii tu di u yee taki wi anga Don Steele be o de na a sikoo de. Baka di u komoto na a sikoo, a olikanisâsi sende mi anga Bethel go a Nairobi, wan foto aini Keniya. Tyali be e kisi u di u be mu gwe fika New York. Ma ná pikin piisii u piisii di u si taki baala anga sisa be e wakiti u di u saka anga a opolani a Nairobi.\nMi, Mary anga Chris Kanaiya e peleiki aini Nairobi\nA á teke langa fosi mi bigin lobi Keniya. Mi be lobi a peleikiwooko de tu. Den fosi Beibelsutudi fu u di kon aini a waaleiti a Chris anga Mary Kanaiya. Te anga now den de aini a fuuten diniwooko aini Keniya. Baka wan yali, den baala be akisi u fu go a Kampala, wan foto aini Uganda. Mi anga mi uman, a be den fosi zendeling aini Uganda. Ná pikin switi a be switi, bika a omen sama be wani sabi a leli fu Beibel. Den sama ya, toon u baala anga u sisa. Di u de dii anga afu yali na Afiikan, neen mi uman de anga bee. U be mu luku efu wi o kiya a pikin fu u na a Afiikan efuso Ameekankondee. U be taki fiti taki wi o go na Ameekankondee. Di u be mu komoto na Afiikan, tyali kisi u moo a dei di u be e komoto a New York. U be lobi den sama fu Afiikan. Wi e angii fu daai go baka wan dei.\nU FENDE WAN NYUN WOOKO\nU be foloisi go a Colorado, a pe mma anga nda be e tan. Di a fosi meisyo fu u be abi wan yali anga feifi mun, neen mi uman meke Stephany. A faantiwowtu di u be abi enke mma anga dda, be pelensipali gi u. U be e du ala san u be man fu gi den meisyo fu u den leli fu Beibel. U be wani waka a den sama di be de a wi fesi baka. U be sabi taki efu u be tyai useefi bun, da a sani de be o yeepi den pikin fu u. U be sabi tu taki winsi u tyai a faantiwowtu fu u bun, dati á be wani taki den pikin fu u be o dini Yehofa. Tyali kisi mi di mi pikin sisa, anga mi pikin baala gwe fika a waaleiti. Mi howpu taki wan dei den sa waka a den sama di be de a den fesi baka.\nAnga ala piisii u kiya den tu meisyo fu u. U be e meke moiti ala yuu fu du sani makandii anga den. Fu di u be e tan koosube fu Aspen, wan peesi aini Colorado, meke u be leli pee a eisi tapu. Da te a langa, wi anga den meisyo fu u be e du a sani de makandii. A sani ya be e yeepi u fu taki anga den meisyo te u be de na a eisi tapu. U be e tyai den go siibi a den busi peesi, da u be lobi gi switi toli te neti, a faya olo. Anga ala fa den be yonkuu, tokuso den be e akisi denseefi taki: „San mi o du te mi kon bigi?” „Sowtu manii a sama di mi o toow anga en mu abi?” U du ala san u be man fu leli den tu meisyo fu u fu lobi den weiti fu Yehofa. U be e gi den taanga-sikin ala yuu fu go pionili. U be e taigi den taki anga wan sama di wani du denseefi sani di den lobi, den mu toow. U be e taigi den tu taki, a moo bun efu den á toow yonkuuyonkuu. U be lobi taigi den taki: „U tan so, te enke u doo 23 yali.”\nU be e puubei fu de enke u mma anga u dda. Den be e wooko taanga gi Yehofa. Den be e go a komakandaa anga peleikiwooko ala yuu. U be e kai wantu Kotoigi di be e du a fuuten diniwooko fu kon tan a wi osu. U lobi gi toli fu a zendeling wooko. Wi e howpu taki ala u fo man go na Afiikan wan dei. Den meisyo fu wi e angii fu go na Afiikan.\nAla yuu u be e sutudeli enke osufamii. U be e du enke u de a sikoo, da den meisyo fu u be e du enke den a den Kotoigi di e taki anga den taa pikin. Den be lobi a sani ya, bika a be e yeepi den fu den á feele. Ma di den be e kon moo bigi, son yuu den be e kuutu te u be mu sutudeli enke osufamii. Wan leisi mi ati be boon, neen mi sende den go a den kambaa. Mi taigi den taki u ná o sutudeli a dei de. Den dyombo di mi taigi den a sani de. Den bali kee, neen den taigi mi taki den wani u sutudeli. A so u kon fusutan taki a ná fu soso u be e meke moiti fu yeepi den fu lobi Yehofa. Baka wan pisiten, den be kon lobi a sutudi. Den á be e feele fu taigi u fa den e denki anga fa den e fii. Son leisi, wi á be e fii bun te den be taigi u taki den á be e biibi son wan fu den sani di den be e leli. Ma a sani de be e yeepi u fu sabi fa den e denki. Te u be sidon taki anga den, den be e denki taa fasi fu den weiti fu Yehofa.\nU BE E FITI USEEFI TE SANI BE KENGI\nDen yali di u kiya den meisyo fu u pasa gaw. Fu di Yehofa anga a olikanisâsi fi en be e yeepi u, meke u be poi yeepi den meisyo fu lobi Yehofa. U piisii di u si taki den bigin pionili di den kaba sikoo. Den leli wantu wooko di be o yeepi den fu solugu denseefi. Den anga tu taa sisa foloisi go a Cleveland, Tennessee fu di den abi peleikiman fanowdu na ape. Wi e angii fu den te ye, ma wi e piisii tu taki den go du a fuuten diniwooko. Mi anga Bethel bigin pionili baka. Fu di u be abi moo ten, meke u kisi a faantiwowtu fu e holi peesi gi a Kelen owluman. Mi abi a faantiwowtu tu fu seeka sani te konkelesi mu holi.\nFosi den meisyo fu u foloisi go a Cleveland, den be go koi a London, wan foto fu Ingiisikondee. Di den go de, neen den go na a beikantoo. Stephany be abi 19 yali a ten de. En anga wan yonkuu baala den e kai Paul Norton miti. Di den go koi wan taa leisi, neen Kimberly miti wan mati fu Paul Norton. Den be e kai a baala ya Brian Llenwellyn. Di Stephany tapu 23 yali neen a toow anga Paul. A taa yali fi en neen Kimberly toow anga Brian di a be abi 25 yali. U piisii di u si taki den á toow fosi den be abi 23 yali. U piisii taki den toow anga den baala ya tu.\nWi anga Paul anga Stephany, Kimberly anga Brian de na a beikantoo fu Malawi aini a yali 2002\nDen meisyo fu u taigi u taki, a wi anga den gaanmma anga den gaandda baka den waka, bika u be e „poti a Kownukondee fu Gadu a fesi” winsi fa wi á be gudu (Mateyesi 6:33). Paul anga Stephany go na a Gilead-Sikoo aini april 1998. A dati be de du fu 105 leisi di a sikoo ya holi. Baka a sikoo neen den sende den go a Malawi, wan kondee na Afiikan. Na aseefi yuu, den kai Brain anga Kimberly fu go wooko na a beikantoo fu London. Baka wan pisiten den sende den go wooko na a beikantoo fu Malawi. Ná pikin piisii u piisii, bika a den sani ya a den moo bun sani di yonkuuwan sa du anga den libi.\nDEN GI WI WAN TAA SWITI WOOKO\nA yanuari 2001 baala Marais di mi be kai na a bigin be telefon mi. Baala Marais, a baala di be e teke fesi, taigi mi taki a olikanisâsi wani yeepi den sama di e puu den buku go aini taa tongo fu fusutan den buku di de aini Ingiisi moo bun. Anga ala fa mi be abi 64 yali, tokuso den be wani mi de wan fu den leliman. Mi anga Bethel begi Yehofa fu a sani ya. U go taki anga mma anga Bethel mma fu sabi san u mu du. Anga ala fa den be abi yeepi fanowdu fu di den gaandi, tokuso ala den tu man be wani u du a wooko. Baka dati mi telefon den baala neen mi taigi den taki, anga ala piisii mi o du a wooko.\nBaka dati, mma kon fusutan taki a abi kanker. Mi taigi en taki mi ná o go moo. Mi o yeepi mi sisa Linda fu solugu en. Mma á be wani. A taigi mi taki: „Mi ná o fii bun seefiseefi efu yu á go.” Linda seefi be wani u go tu. U piisii taki den holibaka gi u fu u du a wooko. U be e teke en fu bigi taki den baala anga sisa fu a pisi de, be e yeepi mma tu. Baka di u go na a peesi pe a Gilead-Sikoo e holi, Linda telefon taigi u taki mma dede. Ma toku u du a wooko fu wi anga u hii ati, enke fa mma be gi u taanga-sikin fu du.\nU piisii di u yee taki a fosi beikantoo di u be o go, na a wan fu Malawi pe den meisyo fu u anga den man e wooko. U be piisii di wi anga den be miti. Baka dati u go gi leli, a Zimbabwe anga Sambia. Baka dii anga afu yali, u go a Malawi baka fu go sikiifi den ondoofenitoli fu den baala anga sisa di tesi be miti fu di den a wan Kotoigi. *—Luku a maiki a ondoo.\nWi anga den tu galanpikin fu u de aini a peleikiwooko\nAini 2005, tyali kisi u di u be mu gwe fika Afiikan baka. U be go a Basalt baka, wan peesi a Colorado. Mi anga Bethel go doo anga a pioniliwooko na ape. Aini 2006, Brain anga Kimberly kon tan a wi se. Na ape den kon kiya den tu umanpikin fu den, Mackenzie anga Elizabeth. Te anga now Paul anga Stephany de a Malawi. Paul a wan fu den baala fu a Beikantoo Comte. Nownow mi abi beina 80 yali, mi e piisii te mi e si taki yonkuuwan abi den faantiwowtu di mi be abi fosi. Fu di u be wani sani waka bun gi u pikin anga u galanpikin, meke u be e meke moiti fu waka a den sama di be de a wi fesi baka. Ná pikin piisii a sani ya meke u piisii. A meke wi abi wan bun libi tu.\n^ paragraaf 5 A ondoofenitoli fu famii Steele di wooko enke zendeling, de aini De Wachttoren fu 15 yuni 1958, blz. 360-363 anga du fu 15 yuni 1971, blz. 379-384.\n^ paragraaf 30 Wan fu den ondoofenitoli ya, na a wan fu Trophim Nsomba. A sikiifi aini A Wakititolen fu 15 april 2015, a bladzijde 27-31.\nA WAKITITOLEN (ANGA SUTUDI-ARTIKEL) oktober 2016


San wi e leli fu den fisyun fu Sakaliya? | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chopi Dajaks Ngaju Drehu-tongo Groenlandtongo Hmong (wit) Ingrisitongo Javaans Kambodyatongo Karen (S’gaw) Kasaktongo Katyintongo Ketyuwatongo (Ayakutyo) Ketyuwatongo (Kusko) Kimbundutongo Kisitongo Krio Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyungwe Okanisitongo Quichua (Chimborazo) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyuabotongo Udgurtongo (sirilis-alfabet) Urdutongo Urundtongo Walisitongo Wayuunaikitongo Welshtongo\n„U kon a mi baka, da miseefi o kon a wi.”—SAKALIYA 1:3.\nFa Yehofa e si fufuu?\nFa u sa soi ’ala dei’ taki a Yehofa wi e libi gi?\nSan u mu du fu ogii á de aini a osu fu Yehofa?\n1-3. (a) Fa sani be de anga a foluku fu Gadu a ten di Sakaliya toon polofeiti? (b) Saide Yehofa taigi a foluku taki den mu kon dini en baka?\nWAN bukulolo e fee, wan uman de aini wan manki, boiti dati tu uman di abi mapaapi enke foo e fee a tapu. Disi a wantu sani di Sakaliya si aini wantu fisyun (Sakaliya 5:1, 7-9). Saide Yehofa meke a polofeiti si den sani ya? Fa sani be de a Islayeli a ten de? Fa u sa fende wini fu den fisyun ya?\n2 Aini a yali 537 fosi Kelestesi, a foluku fu Yehofa be e piisii. Den be de a katibo 70 yali a Babilon, ma now den fii! Den be e piisii fu go a Yelusalem fu meke a tempel anga fu dini Yehofa baka. Wan yali baka dati den Islayelisama kaba meke a fondamenti fu a tempel. A foluku be e piisii. Den be e bali taanga te „sama be e yee fa den be e bali” (Esra 3:10-13). Ma moo anga moo tesi be e miti den. Den be lasi-ati te neen den á be e meke a tempel moo. Den fika a wooko neen den go meke den eigi osu. Den be e paandi den goon tu. Baka tinasigisi yali seefi, den á be kaba meke a tempel fu Yehofa. Gadu be abi fu membee a foluku fi en fu den bigin dini en baka. A be abi fu membee den fu den á poti pakisei a denseefi. Yehofa be wani den abi deki-ati, da den dini en anga den hii ati.\nYehofa e piisii te wi e dini en anga u hii ati\n3 Aini a yali 520, neen Yehofa sende polofeiti Sakaliya fu membee a foluku saide a puu den a katibo a Babilon. A nen Sakaliya wani taki „Yehofa á feegete”. Winsi fa den Islayelisama be feegete san Yehofa be du gi den, tokuso Gadu á be feegete den. (Leisi Sakaliya 1:3, 4.) Yehofa be paamisi taki a o seeka a tuu biibi baka. Ma a be taigi den tu taki efu den be wani a piisii anga den, den be mu dini en anga den hii ati. Meke u taki fu du fu sigisi anga du fu seibin fisyun fu Sakaliya. Wi o si fa Yehofa gi den Islayelisama taanga-sikin anga san u sa leli fu a sani ya.\nGADU O SITAAFU DEN SAMA DI E FUFUU\n4. San Sakaliya si a du fu sigisi fisyun? Saide sani be sikiifi na ala den tu se fu a bukulolo? (Luku a fowtow na a bigin 1.)\n4 Sakaliya kapitel 5 e bigin anga wan fisyun. (Leisi Sakaliya 5:1, 2.) Sakaliya si wan bukulolo e fee a tapu. A bukulolo be langa beina 9 meter. A be baala 4 meter anga afu. A bukulolo be de opo-opo. Sani be sikiifi neen (Sakaliya 5:3). Wan pelensipali bosikopu be sikiifi na a bukulolo ya. A be e soi san be o miti wantu sama di á be e tyai denseefi bun. Aini a ten fu Sakaliya a wanse fu wan bukulolo namo den be e sikiifi. Ma a bosikopu di be sikiifi na a bukulolo ya be pelensipali te neen den sikiifi en na ala den tu se.\nKelesten mu luku bun fu den á fufuu (Luku paragraaf 5-7)\n5, 6. Fa Yehofa e si fufuu?\n5 Leisi Sakaliya 5:3, 4. Ala sama abi fu gi Gadu faantiwowtu fu den sani di den e du, moomoo a foluku fu Yehofa, bika den e tyai en nen. Den lobi Yehofa. Den sabi taki fufuu e poli a nen fu Yehofa (Odo 30:8, 9). Son sama e si enke son leisi a á fowtu fu fufuu. Winsi wan sama e si enke son leisi a bun fu fufuu, tokuso wan sama di e fufuu e soi taki a abi takuudu. A nai booko en ede anga Yehofa, a nen fi en anga den weiti fi en.\n6 I si san sikiifi a Sakaliya 5:3, 4? Ape e soi taki Yehofa fuuku a hii ’osu fu a fufuuman’. A taki a fuuku mu ’tan aini en osu’ te enke a poli a osu. A sani ya e soi taki Yehofa e si den sani di den sama di e dini en e du. Ai leisi sitaafu gi den sama di nai tyai denseefi bun tu. Sama sa koli sikowtu, den basi, owluman efuso mma anga dda taki den á fufuu. Ma den á poi koli Yehofa. Yehofa o meke sama sabi san den du (Hebrewsama 4:13). Wi e piisii fu de makandaa anga sama di e meke moiti fu „du ala sani anga wan kiin ati”!—Hebrewsama 13:18.\n7. San u mu du fu Gadu á fuuku u enke fa a sikiifi aini a bukulolo di Sakaliya be si?\n7 Yehofa ati e boon te sama e fufuu. A wan gaandi wi abi taki u sabi den weiti fu Yehofa di e yeepi u fu sabi san bun anga san á bun. Ai bigi gi u tu taki u sabi fa u mu libi fu sama sa gafa a nen fu Yehofa. Efu wi e meke moiti fu libi na a fasi ya, Yehofa ná o sitaafu u enke fa a o sitaafu den sama di nai aliki en.\nYU Á MU E KENGI MOFU\n8-10. (a) San a wan sweli? (b) Fa Sedekiya be booko a sweli di a be meke?\n8 A bukulolo di Sakaliya be si, wasikoi den sama di e lei te den e sweli aini Gadu nen (Sakaliya 5:4). Wan sama e sweli fu soi taki a sani di a taki a ná lei. Son leisi sama e sweli taki den o du wan sani. Son sama e sweli tu taki den ná o du wan sani.\n9 Te wan sama sweli aini Yehofa nen, a wan gaan sani. Sedekiya na a lasiti kownu di tii Yelusalem. A sani di miti en e soi taki Yehofa nai si a sweli di wi e sweli aini en nen enke wan lawlaw sani. Sedekiya be sweli aini a nen fu Yehofa taki a be o saka enseefi na a kownu fu Babilon ondoo. Ma Sedekiya á du san a taki. Neen meke Yehofa taki: „Leti enke fa u sa biibi taki mi de a libi, a so u sa biibi taki [Sedekiya] a man di a kownu fu Babilon poti enke kownu, ma di á holi a kuudei fu mi, di á du san a sweli, o dede. A o dede na a peesi pe a kownu e tan. Leti aini Babilon a o dede.”—Eseikiyeli 17:16.\n10 Kownu Sedekiya be sweli aini a nen fu Gadu, neen meke Yehofa be wani a du san a paamisi (2 Koloniki 36:13). Ma Sedekiya booko a mofu di a be meke. A akisi Egepte fu yeepi en fu a komoto a Babilon ondoo. Ma Egepte á be poi yeepi en.—Eseikiyeli 17:11-15, 17, 18.\n11, 12. (a) San na a moo gaan paamisi di u meke? (b) Fa u mu soi anga den sani di wi e du ala dei taki a Yehofa wi e libi gi?\n11 A toli fu Sedekiya e soi taki Yehofa e yee te wi e paamisi wan sama wan sani. Neen meke efu u wani Yehofa piisii, u mu du san u paamisi (Psalm 76:11). A moo gaan sweli di u meke, a di u paamisi Yehofa taki wi o dini en. Di u de fu dopu, u paamisi Yehofa taki wi o dini en winsi san e pasa.\n12 San o yeepi u fu du san u paamisi Yehofa? Ala dei tesi e miti u. Son leisi a gaanwan, son leisi a pikinwan. Den sani di wi e du te tesi miti u, e soi efu wi anga Yehofa a mati tuutuu (Psalm 61:8). San yu o du efu wan sama a wooko efuso sikoo e poolo gi i? Yu o du sani di e soi taki i wan aliki Yehofa? (Odo 23:26). Meke u taki i ná abi famii a waaleiti. Yu e begi Yehofa fu a yeepi i fu tyai iseefi enke Kelesten? Yu e gi Yehofa daa ala dei fu di ai yeepi i, winsi san e miti i? Yu e gi en daa fu di ai soi yu taki a lobi i? Yu e leisi Beibel ala dei? Te i luku en bun, a den sani ya u paamisi Yehofa taki wi o du di u be de fu dopu. Te wi e aliki en anga te wi e du san u poi gi en, wi e soi en taki u lobi en. Wi e soi en na a fasi ya tu taki neen wi e libi gi. Na a fasi fa wi e libi e soi efu wi e dini Yehofa. Yehofa paamisi u taki a o meke sani waka bun gi u aini a ten di e kon efu u dini en anga u hii ati.—Deitolonomi 10:12, 13.\nYehofa soi wi anga a fasi fa a libi anga den Islayelisama taki ala yuu u mu e du san u paamisi\n13. San du fu sigisi fisyun fu Sakaliya e leli u?\n13 Du fu sigisi fisyun fu Sakaliya e leli u taki efu u lobi Yehofa u ná o fufuu. Wi o du san u paamisi tu. U si tu taki winsi fa den Islayelisama meke omen fowtu, tokuso Yehofa á fika den. A du san a be paamisi den. A be sabi taki a libi á be makiliki gi den Islayelisama, bika a omen feyanti be lontu den. Yehofa soi wi anga a fasi fa a libi anga den Islayelisama taki ala yuu u mu e du san u paamisi. U sa biibi taki a o yeepi u fu du a sani ya. Wan fasi fa ai yeepi u, a den sani di a taki a o du gi u aini a ten di e kon. Dyonson moo, a o puu ala den ogii di e pasa na a goontapu. A taa fisyun fu Sakaliya e taki fu a sani ya.\nYEHOFA O PUU OGII A GOONTAPU\n14, 15. (a) San Sakaliya si aini du fu seibin fisyun? (Luku a fowtow na a bigin 2.) (b) Sama na a uman di be de aini a manki? Saide a engel tapu a manki?\n14 Baka di Sakaliya si a bukulolo, wan engel taigi en taki: „Opo ede luku.” Neen Sakaliya si wan manki. (Leisi Sakaliya 5:5-8.) A tapun fu a manki be lontu. A be meke anga loto. Di a manki opo, neen a si „wan uman be sidon aini”. A engel taigi Sakaliya taki a uman di de aini a manki nen a „ogii”. Pakisei fa Sakaliya buuya di a si a uman e meke moiti fu komoto aini a manki. Ma a engel kisi a uman gawgaw neen a towe en go aini a manki baka, neen a tapu en anga a ibi tapun. San a sani ya wani taki?\n15 A fisyun ya e soi taki Yehofa ná o fika den sama di e dini en fu den du ogii. Te a si taki ogii e pasa aini a kemeente a o seeka en gawgaw (1 Korentesama 5:13). Neen meke a engel á daaidaai. A tapu a manki anga a ibi tapun di a uman di den e kai ogii be e suku fu komoto aini.\nYehofa paamisi taki a tuu biibi ná o tyobo (Luku paragraaf 16-18)\n16. (a) San pasa anga a manki? (Luku a fowtow na a bigin 3.) (b) Pe den uman di be abi mapaapi tyai a manki go?\n16 Baka dati, Sakaliya si tu uman di be abi mapaapi enke foo. Den mapaapi be taanga. (Leisi Sakaliya 5:9-11.) Den uman ya á be de enke a uman di be de aini a manki. Fu di den mapaapi be taanga meke den teke a manki di a uman di den e kai „ogii” be de aini, neen den fee gwe anga en. Pe den tyai en go? Den tyai a manki go na „a kondee di den e kai Sineyar” efuso Babilon. Saide den tyai a manki go a Babilon?\n17, 18. (a) Saide den tyai a uman di den e kai „ogii” go a Babilon? (b) San i de kabakaba fu du?\n17 Den Islayelisama fu a ten fu Sakaliya be o fusutan saide den tyai a uman di den e kai „ogii” go a Babilon. Den be sabi taki a omen ogii be e pasa a Babilon. Den sama fu a kondee be e libi wan hululibi. Den be e dini falisi gadu tu. Sakaliya anga den taa Dyu di be e tan a Babilon be mu e meke moiti ala dei fu den á libi enke den sama di á be e dini Yehofa. A fisyun ya be e soi taki Yehofa o solugu taki a tuu biibi á tyobo.\n18 A fisyun be e membee den Dyu taki denseefi mu meke moiti fu a tuu biibi á tyobo. Yehofa ná o fika a foluku fi en fu du sani di á fiti. Aini a ten ya, Yehofa tyai u kon aini a kiin olikanisâsi fi en. A lobi u. Ai kibii wi tu. Ala u mu meke moiti fu a olikanisâsi tan kiin. Ogii á mu e pasa aini a olikanisâsi fu Gadu.\nDEN SAMA DI E LIBI WAN KIIN LIBI E GI YEHOFA GAANDI\n19. San wi e leli fu a fisyun fu Sakaliya aini a ten ya?\n19 Du fu sigisi anga du fu seibin fisyun fu Sakaliya a fu wasikoi den sama di e du ogii. A ná fu teego Yehofa o fika ogii fu e pasa. Wi di e dini Yehofa, mu buuse ogii. Den fisyun ya e leli u tu taki efu wi e meke moiti fu dini Yehofa, a ná o fuuku u, ma a o kibii wi. A á makiliki fu tyai useefi bun aini a ogii goontapu ya, ma u poi fu di Yehofa e yeepi u. Ma saide u sa biibi taki nawan sani ná o poi poli a tuu biibi? Fa u du sabi taki Yehofa o kibii en olikanisâsi na a gaan banowtu? Wi o luku den akisi ya aini a taa artikel.\nDaai kon a Yehofa: Aini a ten fu Sakaliya, den Islayelisama á be e meke a osu fu Yehofa moo. Anga den eigi wooko den be e booko den ede. Ma Yehofa á fika en foluku. A fisyun fu Sakaliya e soi fa Yehofa akisi den Islayelisama fu den daai go dini. A taigi den fu den poti a wani fi en na a fosi peesi aini den libi. A gi den taanga-sikin fu den dini en anga den hii ati


On san na a Kownukondee fu Gadu? | Bun nyunsu\n1. On san na a Kownukondee fu Gadu?\nSaide meke a Yesesi na a moo bun Kownu di u be sa abi?—MAAKUSI 1:40-42.\nA Kownukondee fu Gadu a wan tii di de aini hemel. A Kownukondee de, o puu ala den taawan di de a goontapu ya, dan a o meke sani waka enke fa Gadu wani aini hemel anga goontapu. A tuutuu wan bun nyunsu, taki a Kownukondee fu Gadu o du a sani de. Dyonson moo da a Kownukondee fu Gadu o tii libisama enke fa a mu de. A o meke ala sama fiya di de a goontapu libi na a wan.—Leisi Daniyeli 2:44; Mateyesi 6:9, 10; 24:14.\nAla kownukondee e abi wan kownu enke edeman. Yehofa Gadu poti en manpikin Yesesi Kelestesi, enke kownu aini a Kownukondee fi en.—Leisi Kon A Kiin 11:15.\nLuku a felon di den e kai San na a Kownukondee fu Gadu?\n2. Saide meke a Yesesi na a moo bun Kownu di u sa fende?\nA manpikin fu Gadu na a moo bun Kownu, bika a abi bun manii, a lobi du sani a wan leti-opu fasi (Mateyesi 11:28-30). A abi makiti sai tu fu yeepi sama, bika a hemel anda a o de e tii a goontapu ya. Baka di Yesesi weki puu a dede, a be go baka aini hemel, neen a go sidon wakiti na a leti ana se fu Yehofa (Hebelei 10:12, 13). Bakaten neen Gadu gi en makiti fu bigin tii.—Leisi Daniyeli 7:13, 14.\n3. Sama o tii makandii anga Yesesi enke Kownu?\nA wan guupu sama di Beibel e kai „den santawan”, o tii makandii anga Yesesi aini hemel (Daniyeli 7:27). Den fosi wan di be de santawan, a den aposteli fu Masaa Yesesi. Te enke now ete, Yehofa e teke biibiman anga uman enke sama di de santa gi en. Leti enke Yesesi den wan de di o weki puu a dede e toon wan yeye.—Leisi Yohanisi 14:1-3; 1 Kolenti 15:42-44.\nOmen sama o go a hemel seefi? Yesesi be kai den sama de a „pikin kulu” (Lukasi 12:32). Te i teli ala den wan di o go a hemel dan na 144.000 sama. Den o tii a goontapu ya makandii anga Yesesi.—Leisi Kon A Kiin 14:1.\n4. On sowtu sani be pasa di Yesesi sidon enke kownu?\nA Kownukondee fu Gadu bigin tii aini a yali 1914. * A fosi sani di Yesesi du di a toon Kownu, a fiingi a fiingi Saatan anga den ogii yeye fi en kon a goontapu. Saatan kon kisi gaan atiboon neen meke ai meke soso ogii e pasa a goontapu (Kon A Kiin 12:7-10, 12). Fanafu a ten de, neen ogii e miti libisama a goontapu. Oloku, nyanyan angii, siki anga a seke di a doti o go e seke e piiti a „maiki” di e soi taki a dyonson, na a Kownukondee fu Gadu wawan o tii a goontapu.—Leisi Lukasi 21:7, 10, 11, 31.\n5. On sowtu sani a Kownukondee fu Gadu e du?\nAnga a peleikiwooko di e du a hii goontapu, a Kownukondee fu Gadu e tyai wan gaan kulu sama kon a wan fu ala nasi. Miliyunmiliyun safu ati sama o toon paandasi pikin fu a Kownukondee fu Gadu ape Yesesi o tii enke kownu. A Kownukondee fu Gadu o kibii den te a o poli a goontapu ya. Neen ede meke ala den sama di wani fende wini fu a Kownukondee fu Gadu mu e aliki Yesesi.—Leisi Kon A Kiin 7:9, 14, 16, 17.\nAini wan pisi ten fu wan dusun yali so da a Kownukondee fu Gadu o meke sani waka enke fa Gadu be abi a pakisei gi libisama. A hii goontapu o toon wan paladeisi. Te sani o waka so kaba da Yesesi o gi a Kownukondee baka neen Tata (1 Kolenti 15:24-26). I sabi wan sama di i be sa wani leli en sani fu Gadu?—Leisi Pisalon 37:10, 11, 29.\n^ paragraaf 6 Efi i wani sabi finifini fu den toli fu Beibel di e taki fu a yali 1914, da luku a buku San Bijbel kan leri wi a pampila 217-220.


Rakab be soi taki ai biibi aini Yehofa | Leli i pikin\nKon u du enke u de aini a foto Yerikow. A foto ya de aini a kondee Kana-an. Den sama di e tan ya nái biibi aini Yehofa. Wan uman e tan ya di den e kai Rakab.\nDi Rakab be nyoni, a be yee fa Mosesi paati a wataa fu a lebi se, fu tyai den Islayelisama puu a Egeptekondee. A be yee tu fa Yehofa yeepi den fu wini den suudati di be e kon feti anga den. Now Rakab kon yee taki den Islayelisama meke kampu koosube fu Yerikow, a foto pe ai tan.\nRakab yeepi den Islayeli man fu di ai biibi aini Yehofa\nWan neti tu man fu Islayeli kibii go luku a foto. Den go na a osu fu Rakab. Neen a kai den kon aini osu kon kibii. A seefi neti de, a kownu fu Yerikow yee taki tu man fu Islayeli kibii kon aini a foto. Den de na a osu fu Rakab. Neen a kownu sende sama fu go kisi den. Ma Rakab kibii den tu man na a tapu osu fi en. Neen a taigi den sama fu a kownu taki: ’Den be de ya tuu, ma den gwe kaba. Efu u go a den baka nownow u sa kisi den ete.’ I sabi saide Rakab yeepi den man?— A fu di ai biibi aini Yehofa. A sabi tu taki Yehofa o gi den Islayelisama a kondee Kana-an.\nFosi den tu man gwe, den paamisi Rakab taki te a foto o poli, sani ná o pasa anga en anga den sama fi en. I sabi san den taigi en fu a du?— Den taki: ’Teke a lebi tetei ya, da i lengelenge en ai fensee. Efi i du enke fa u taigi i, da sani ná o miti den sama di de aini yu osu.’ Rakab du ala san den taigi en. I sabi san pasa baka dati?—\nYehofa yeepi Rakab anga den sama fi en fu den á dede\nBaka wan tu dei, neen den Islayelisama bigin waka lontu a foto. Ma den be mu de pii te den be e waka. Den á be mu taki náwan sani. Den waka lontu a foto sigisi dei langa. Ala dei den e waka lontu en wan leisi. Ma di fu seibi dei, den waka seibi leisi lontu a foto, neen den bali taanga. Di den bali, neen Yehofa meke den sikotu fu a foto booko kai wuu. Ma a osu di de na a sikotu, pe a lebi tetei lengelenge na a fensee, á booko. Yu e si en na a fowtow?— Rakab anga den sama fi en á dede!\nSan yu e leli fu a toli fu Rakab?— Den somen moi sani di Rakab leli fu Yehofa, be meke a biibi aini en. Iseefi e leli somen moi sani fu Yehofa. Yu e biibi aini Yehofa enke fa Rakab be e biibi aini en?— U sabi taki yu e biibi aini en!\nYowsuwa 2:1-24; 6:1-5, 14, 15, 20-25\nSowtu toli Rakab be yee di á be nyoni?\nFa a yeepi den Islayeli man di be kibii kon luku a foto? Saide meke a yeepi den?\nSan den Islayeli man be paamisi Rakab?\nSan yu e leli fu Rakab?


San na a bakapisi te sama e bidiigi taawan?\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Toba) Bauletongo Bislamatongo Bulgariatongo Bulutongo Choltongo Chuvashtongo Dangmetongo Deinsitongo Doisritongo Drehu-tongo Efiktongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Guaranitongo Guntongo Haiti Kriorotongo Hawsatongo Hebrewtongo Hiligainontongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Karen (S’gaw) Kasaktongo Katalantongo Ketyuwatongo (Ayakutyo) Ketyuwatongo (Bolifiya) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Krowâsiatongo Kurmanyitongo, Kurdia (sirilis-alfabet) Lambatongo Latfiatongo Lingalatongo Litoniyatongo Lufaletongo Lugandatongo Lukonsotongo Luotongo Makuatongo Malagasitongo Maleisitongo Maltatongo Mamtongo Masatektongo (Huwatala) Masedoniya-tongo Mayatongo Mende Miksetongo Misotongo Miyanmartongo Mongoliyatongo Mooretongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Pôlsutongo Quichua (Imbabura) Rosiyatongo Rumeiniatongo Runyankoretongo Samowatongo Sangotongo Sapotektongo (Istmus) Sebuwanotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Sweidsitongo Syitongatongo Syonatongo Tagalogtongo Taitongo Talapanektongo Tatartongo Tiftongo Tigrinyatongo Tok Pisintongo Torkutongo Totonaktongo Toyolabaltongo Tsongatongo Tswatongo Tsyilubatongo Tufalotongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzotziltongo Ukrainitongo Umbundutongo Urdutongo Urhobotongo Urundtongo Vietnameisitongo Walisitongo Wayuunaikitongo Wolaitatongo Yapantongo Yorubatongo Zandetongo\n„Son leisi te i fasi, i sa lei fu puu iseefi.”—Samantha, Zuid Afiikan.\nFa i si a sani di Samantha taki? Leti enke Samantha, son leisi wi e kisi a fii fu lei te polobelema miti u. Ma na a sani di wi o du o soi san de aini wi ati tuutuu. Son leisi a fu di wi á wani sen kisi u, meke wi e lei gi taawan. Ma te taawan kon fusutan taki a lei u be lei, da sani ná o waka bun gi u. Luku san a den bakapisi.\nEFU YU E BIDIIGI TAAWAN, DEN NÁ O FITOOW I MOO\nNa a fitoow di tu sama e fitoow denseefi meke den e toon mati. Den nai booko den ede, fu di den sabi taki den mati o du sani anga wan kiin ati. Ma a ná wanboowanboo so wan sama e bigin fitoow wan taawan. Tu sama e bigin fitoow denseefi te den e paa, anga te den e taki kiin anga denseefi. Boiti dati, den e booko den ede anga denseefi. Ma te wan fu den bidiigi a taawan, winsi a wan kodo leisi namo, da a taawan nai fitoow en moo. Te a sani ya pasa, ai taanga fu den fitoow denseefi baka.\nWan sama di i be e si enke wan bun mati koli i wan leisi kaba? Fa i be fii di a koli i? A be musu hati i. A omen sama be o fii so tu. A sani ya e soi taki a koli di sama e koli taawan e meke den poli.\nTE YU E PAA ANGA BIDIIGIMAN, YU O BIDIIGI TAAWAN TU\nWan sabiman di den e kai Robert Innes taki efu yu e mumui anga sama di e bidiigi taawan, yu o bidiigi taawan tu. A bidiigi di sama e bidiigi taawan de enke wan siki di sa kisi i makiliki. Neen meke o moo yu e waka anga sama di e bidiigi taawan, o moo yu o bidiigi taawan.\nSan o yeepi i fu yu á bidiigi taawan? A Beibel poi yeepi i.


Waka a den mati fu Yehofa baka | Sutudi\nYehofa be e kai en „mi mati”\nWaka a den mati fu Yehofa baka\nSoi taki a Yehofa yu e holibaka gi\nWaka a den sama baka di be e du sani enke fa Yehofa wani\nONDOOFENITOLI Yehofa be e holibaka gi mi\nTan dini Yehofa anga piisii\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Mende Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\nA Wakititolen (anga sutudi-artikel) | februari 2016\n„A den sama di e lesipeki Yehofa e toon en mati.”—PSALM 25:14.\nSINGI: 106, 118\nRut anga Gadu a be bun mati. San a sani ya e leli u?\nSaide Kownu Heskiya anga Yehofa a be bun mati?\nSowtu manii di Maliya be abi meke a toon Yehofa mati?\n1-3. (a) Fa u du sabi taki wi anga Gadu sa toon mati? (b) Fu sama wi o taki aini a artikel ya?\nA DII peesi aini Beibel yu e leisi taki Abalaham a be Gadu mati (2 Koloniki 20:7; Yesaya 41:8; Yakowbesi 2:23). En na a wan enkii sama di Beibel e kai Gadu mati. Ma na Abalaham a be a wan enkii sama di toon Gadu mati? Nono. Beibel e soi taki ala u sa toon Gadu mati.\n2 Beibel lai toli fu man anga uman di be e lesipeki Yehofa. Fu di den be e biibi Yehofa meke den anga en be toon bun mati. (Leisi Psalm 25:14.) Pawlesi be sikiifi taki den de aini a kulu fu den somen Kotoigi di „lontu u enke wan gaan woluku”. Ala den sama ya a be Gadu mati.—Hebrewsama 12:1.\n3 Wi o luku a libi fu dii mati fu Yehofa aini Beibel: (1) Rut, a yonkuu uman fu Moabkondee di man be dede, (2) Heskiya, a kownu fu Yuda, anga (3) Maliya, a mma fu Yesesi. San wi e leli te u luku fa den sama ya anga Gadu toon mati?\nA BE SOI TUUTUU LOBI\n4, 5. Sowtu sani Rut be du di á be makiliki gi en? Saide a á be makiliki gi en? (Luku a fowtow na a bigin.)\n4 Naomi anga den tu main fi en Rut anga Orpa, be de a pasi e go a Islayeli. Den be komoto a Moab. Di den waka te wan pisi, neen Orpa daai go a Moab baka. Ma Naomi be wani go a Islayeli namonamo, bika na ape a meke. San Rut be o du? A be o daai go a den sama fi en a Moab? A be o go a Betelehem anga en main Naomi? A á be makiliki gi en.—Rut 1:1-8, 14.\n5 Rut famii be e tan a Moab. A be sa daai go a den famii fi en baka. Den be o solugu en. A be sabi den sama fu a kondee de. A be sabi a tongo anga den gwenti fu den Moabsama. Naomi á be poi paamisi Rut taki a o fende a libi de a Betelehem. A be e si enke a á be o fende wan man efuso wan osu gi Rut. Neen meke a taigi en fu a go a Moab baka. Enke fa u sabi, da Orpa „go a den sama fi en anga den gadu fi en baka” (Rut 1:9-15). Ma Rut á be wani daai go neen foluku anga den falisi gadu fu den.\n6. (a) Sowtu koni sani Rut du? (b) Saide Boas taki Rut si Yehofa enke ’a sama pe a kon suku wan kibiipeesi’?\n6 Kande a Rut man efuso en main Naomi meke a kon sabi Yehofa. Rut be kon fusutan taki Yehofa á be de enke den gadu fu den Moabsama. A be lobi Yehofa. A be sabi tu taki a Yehofa a mu dini. Neen meke a taigi Naomi taki: „A foluku fi i o de mi foluku, a Gadu fi i o de mi Gadu” (Rut 1:16). Rut be lobi Naomi tuutuu. Ma a sama di Rut be moo lobi a Yehofa. A sani ya be bigi gi Boas tu, bika a be gafa Rut bakaten taki a Yehofa na ’a sama pe a kon suku wan kibiipeesi’. (Leisi Rut 2:12.) A sani di Boas taki e meke u denki wan pikin foo di e go kibii neen mma mapaapi ondoo (Psalm 36:7; 91:1-4). Na aseefi fasi Yehofa kibii Rut. A meke sani waka bun anga en tu fu di a be e biibi. A á be hati Rut taki a go dini Yehofa.\n7. San o yeepi den sama di e daaidaai fu paamisi Yehofa taki den o libi enke fa a wani?\n7 A omen sama e leli sabi Yehofa, ma den nai dini en. Den e daaidaai fu paamisi Yehofa taki den o libi enke fa a wani. Den e daaidaai fu dopu tu. Efu a so iseefi e denki, da i mu sidon pakisei san meke yu e daaidaai. Ala sama e dini wan gadu (Yowsuwa 24:15). Ma a moo bun sani di i sa du, a fu dini Yehofa. Te i paamisi Yehofa taki yu o libi enke fa a wani, da yu e soi taki yu e biibi taki a o kibii yu. A o yeepi i fu tan dini en, winsi sowtu polobelema e miti i. Na a sani de Gadu be du gi Rut.\n„HESKIYA Á GWE FIKA YEHOFA”\n8. Fa a libi fu Heskiya be de di a be nyoni?\n8 Heskiya anga Rut á kiya na aseefi fasi. A foluku fu Heskiya be paamisi Yehofa taki den o libi enke fa a wani. Ma a ná ala den Islayelisama be e libi enke fa Gadu wani. Heskiya dda di den e kai Kownu Akas be ogii. A á be e lesipeki a tempel fu Gadu. A be meke a foluku go dini falisi gadu. A boon wantu fu den baala fu Heskiya seefi enke ofaandi gi wan falisi gadu. Sani á be waka bun seefiseefi di Heskiya be nyoni!—2 Kownu 16:2-4, 10-17; 2 Koloniki 28:1-3.\n9, 10. (a) Saide Heskiya be sa buuse Yehofa? (b) Saide wi ati á mu boon a Yehofa? (c) Saide wi á mu si enke a wi famii e meke u toon bun sama efuso sama di ogii?\n9 A fasi fa Akas be e libi be sa meke Heskiya buuse Yehofa. Gaanse fu den sani di miti Heskiya á miti son sama aini a ten ya. Ma tokuso „a Yehofa den ati e boon” efuso a olikanisâsi fi en (Odo 19:3). Taawan e si enke den libi ná o waka bun, fu di den mma anga dda á kiya den bun. Den e si enke den o meke den seefi fowtu di den mma anga dda meke (Eseikiyeli 18:2, 3). Ma a so a de tuu?\n10 A libi fu Heskiya e soi taki winsi wan sama á kiya bun, tokuso a poi toon bunbun sama. Noiti wi ati á mu boon a Yehofa, bika á neen e meke ogii e miti libisama (Yopu 34:10). A tuu taki mma anga dda sa leli den pikin bun sani efuso sani di á bun (Odo 22:6; Kolosesama 3:21). Ma a sani ya á wani taki na a fasi fa u famii e libi o meke u toon bun sama efuso sama di ogii. Saide? Bika Yehofa meke libisama fu den taki gi denseefi san den wani du. Useefi sa luku efu wi o du bun efuso ogii (Deitolonomi 30:19). Fa Heskiya soi taki a fusutan a sani ya?\nA omen yonkuuwan e kon aini waaleiti, winsi fa den famii á de a waaleiti (Luku paragraaf 9, 10)\n11. Saide Heskiya be de wan fu den moo bun kownu fu Yuda?\n11 Winsi fa Heskiya dda be de wan fu den moo ogii kownu fu Yuda, tokuso Heskiya toon wan fu den moo bun kownu fu Yuda. (Leisi 2 Kownu 18:5, 6.) A á be wani waka neen dda baka. Ma a be e aliki te Yesaya, Mika anga Hoseya be e taki anga en. A be e aliki tu te den polofeiti ya be e poti en a pasi. A sani ya gi en taanga-sikin fu seeka omen fu den sani di en dda be poli. A kiin a tempel, a akisi Gadu fu gi a foluku paadon, neen a booko ala den falisi gadu di be de aini a kondee (2 Koloniki 29:1-11, 18-24; 31:1). Di Sanherib, a kownu fu Asiriya be wani kon feti anga Yelusalem, neen Heskiya soi taki a abi deki-ati. A be e biibi taki Yehofa o kibii den, neen meke a gi a foluku taanga-sikin (2 Koloniki 32:7, 8). Wan leisi Heskiya du wan sani fu di a be abi heimembee. Ma di Yehofa kaasi en, neen a soi sakafasi (2 Koloniki 32:24-26). Heskiya a wan bun sama di u sa waka neen baka. A á meke a fasi fa en dda be e libi poli en libi. Ma a be soi taki en anga Yehofa a mati.\n12. Fa omen Kelesten aini a ten ya meke moiti fu toon Yehofa mati, leti enke Heskiya?\n12 A goontapu fu a ten ya ogii. Sama á lobi taawan. Neen meke a omen pikin de di nai fende a lobi anga a solugu di wan mma anga dda mu gi wan pikin (2 Timotiyesi 3:1-5). Winsi fa sani á be e waka bun anga omen Kelesten di den be moo yonkuu, tokuso den meke moiti fu toon Yehofa mati. Leti enke Heskiya, den soi taki a ná a fasi fa i kiya e meke i toon wan bun sama efuso wan sama di ogii. Gadu gi wi a okasi fu taki gi useefi san u wani du anga u libi. Neen meke leti enke Heskiya, useefi sa dini Yehofa efu u wani.\n„MI NA A UMANSAAFU FU YEHOFA!”\n13, 14. Saide a wooko di Gadu be gi Maliya á be makiliki? Ma san a taigi a engel Gabiliyeli?\n13 Baka omen yali di Heskiya dede, neen wan yonkuu uman di den e kai Maliya toon bun mati anga Yehofa. Gadu be gi en wan gaan wooko. A be o de anga bee, da a be o meke a Manpikin fu Gadu. A be mu kiya en te enke a bigi. Yehofa be e fitoow Maliya. A be lobi en tu. Neen meke a be gi en a gaandi ya. Fa Maliya fii di a yee taki na a gaan wooko ya Gadu gi en?\n„Mi na a umansaafu fu Yehofa!” (Luku paragraaf 13, 14)\n14 U gwenti taki fu a gaandi di Gadu be gi Maliya. Ma kande Maliya be e feele pikinso di Gadu gi en a wooko ya. Saide u sa taki a sani de? A engel di den e kai Gabiliyeli be taigi en taki a o de anga bee sondee wan man siibi anga en. Ma Gabiliyeli á taigi den famii fi en efuso den biitisama, fa a be o du de anga bee. San den be o pakisei? Yowsefu be o biibi en di a be o taigi en taki a á waka gi en? Boiti dati, Maliya be abi a gaan faantiwowtu fu kiya a Manpikin fu Gadu! Wi á sabi pilisisi san be e gi en booko-ede, ma u sabi san a du baka di Gabiliyeli taki anga en. Maliya taigi en taki: „Mi na a umansaafu fu Yehofa! Meke sani waka enke fa i taki.”—Lukasi 1:26-38.\n15. Fa Maliya be soi taki en biibi taanga?\n15 Maliya biibi be taanga! A be de kabakaba fu du ala san Yehofa akisi en, leti enke wan saafu. A be e biibi taki Yehofa o solugu en. A be e biibi taki a o kibii en tu. San be taanga Maliya biibi? Nawan sama e meke anga biibi. Ma a moiti u mu meke fu u biibi taanga, da u akisi Gadu fu a yeepi u (Galasiyasama 5:22; Efeisesama 2:8). Maliya be e meke moiti fi en biibi taanga. Fa u du sabi a sani ya? Meke u luku fa a be e aliki, anga sowtu toli a be lobi taki.\n16. Fa u du sabi taki Maliya be e aliki bun?\n16 A fasi fa Maliya be e aliki. Beibel taki „i mu gaw fu aliki, ma yu á mu gaw fu taki” (Yakowbesi 1:19). Maliya be e aliki bun te sama e taki. Beibel e soi taki a be e teke ten aliki den sani di a be e yee, moomoo den sani di a be e leli fu Yehofa. A be e go sidon pakisei den sani ya. Di Maliya be meke Yesesi, wantu sikapuman be kon taigi en san wan engel be taigi den. Di Yesesi be abi 12 yali, a be taki wan sani di be foondoo Maliya. Ala den tu leisi ya Maliya aliki bun. A holi den sani de a ede. Boiti dati, a go sidon pakisei den sani de tu.—Leisi Lukasi 2:16-19, 49, 51.\n17. Fu sowtu sani Maliya be e taki?\n17 Den sani di Maliya be e taki. A wantu peesi namo aini Beibel yu o leisi san Maliya taki. A moo langa sani di a taki sikiifi aini Lukasi 1:46-55. Den sani di a taki aini den tekisi ya e soi taki a be sabi den Hebrew buku fu Beibel bun. Fu saide u sa taki a sani ya? Den sani di Maliya taki e gei den sani di Hanna, a mma fu Samuweli be taki (1 Samuweli 2:1-10). Di Maliya taki a pisi ya, a moo enke 20 leisi a kai son pisi di sikiifi aini den Hebrew buku fu Beibel. Den sani ya e soi kiin taki Maliya be lobi taki fu den sani di a be sabi fu Yehofa.\n18. Fa u sa waka a Maliya baka?\n18 Leti enke Maliya, son leisi Yehofa e gi u wan wooko di u si enke u ná o poi du. Ma meke u teke a wooko di Yehofa gi u. Meke u fitoow taki a o holibaka gi u. Da a so wi e waka a Maliya baka. U sa soi biibi enke Maliya tu, te wi e aliki den sani di Yehofa taki, te wi e sidon pakisei den sani di ai leli u, anga den sani di a o du aini a ten di e kon. A sani de o meke u piisii fu taigi taawan den sani di u leli.—Psalm 77:11, 12; Lukasi 8:18; Romesama 10:15.\n19. Sowtu wini wi o fende te u waka a den mati fu Yehofa baka?\n19 Rut, Heskiya anga Maliya a be Yehofa mati, leti enke Abalaham. Den a wantu fu den somen kotoigi di „lontu u enke wan gaan woluku”. Ala den be abi a gaandi fu de Yehofa mati. Meke u tan waka a den sama ya baka (Hebrewsama 6:11, 12). Efu u du a sani ya, da wi anga Yehofa o de mati fu teego!\nA WAKITITOLEN (ANGA SUTUDI-ARTIKEL) februari 2016


Abalaham anga Sala\nSomen sama e denki taki Yehofa Kotoigi na a nen fu wan nyun keliki. Ma moo enke 2700 yali kaba, Beibel be e kai den diniman fu a wan enkii tuu Gadu, en „kotoigi” (Yesaya 43:10-12). Te doo a yali 1931, sama be sabi wi enke Beibel Ondoosukuman. San meke wi kengi teke a nen Yehofa Kotoigi?\nA nen ya e meke sama kon sabi a Gadu fu u. Enke fa den sani di sama be sikiifi aini hawten e soi, da a nen fu Gadu, Yehofa, sikiifi moo enke seibi dunsu toon aini Beibel. Di sama sikiifi a Beibel poti aini taa tongo, neen den puu a nen fi en poti den wowtu Masaa efuso Gadu. Ma a tuu Gadu be meke Mosesi kon sabi a nen fi en. A be taigi en: „A disi a mi nen fu tego” (Ekisodesi 3:15). Anga dati a be wani meke sama sabi taki en anga den falisi gadu a ná a wan. Wi e piisii fu tyai a santa nen fu Gadu.\nA nen ya e soi sowtu wooko wi e du. Aini a ten di pasa da a omen sama be e taki anga taawan fu a biibi di den be e biibi aini Yehofa. Abeli di be e libi a wan leti-opu fasi be de a fosi sama di be du a sani de. Bakaten i be abi taa sama enke Nowa, Abalaham, Sala, Mosesi, Dafeti anga taawan ete, di be de enke „wan gaan woluku kotoigi” (Hebrewsama 11:4–12:1). Leti enke fa de e kai wan kotoigi fu kon a fesi kuutu fu taki gi wan sama di á du nawan ogii, a letiso useefi e opo taki gi a Gadu fu u.\nWi e waka a Yesesi baka. A Beibel e kai en „a kotoigi di i sa fitoow, a wan di nái lei” (Openbaring 3:14). Yesesi seefi be taki a meke sama kon sabi a nen fu Gadu. Ala yuu a be e leli sama den tuu toli fu Gadu (Yohanisi 17:26; 18:37). Neen ede meke den tuu bakaman fu Yesesi mu tyai a nen fu Yehofa. Den mu meke sama sabi a nen de tu. Na a sani de Yehofa Kotoigi e meke muiti fu du.\nSan meke den Beibel Ondoosukuman teke a nen Yehofa Kotoigi?\nO langa Yehofa abi kotoigi a goontapu kaa?\nSama na a moo gaan Kotoigi fu Yehofa?\nTe i miti Kotoigi a den komakandaa peesi fu den, da meke muiti fu kon leli sabi den moo bun. Akisi den: „San meke i toon wan Yehofa Kotoigi seefi?”


Efi i wani tan abi wan mati, da iseefi mu de wan mati tu\nA lobi e meke tu sama toon mati. O moo yu e leli fu Yehofa, o moo yu o kon lobi en. Te a lobi di i abi gi Gadu o kon moo bigi, da yu o angii fu dini en moo tu. A sani ya o meke i wani toon wan disipelli fu Yesesi Kelestesi (Mateyesi 28:19). Te i kon aini a famii fu Yehofa Kotoigi, da a so yu o tan wan mati fu Gadu fu tego. San i mu du?\nGi yesi a den weiti fu Gadu. „Te u lobi Gadu, da wi o go e du san den weiti fi en e taki. Tokuso den weiti fi en á de enke wan hebi gi u.”—1 Yohanisi 5:3.\nWooko anga den sani di i leli. Yesesi be gi wan toli di e soi fu saide u mu du a sani ya. Wan koniman be meke en osu fasi kinkin a siton tapu. Ma wan donman be meke en osu a santi tapu. Di wan gaan alen kon, da a osu di be meke a siton tapu be taanpu gingin. Ma a osu di be meke a santi tapu booko kai holow. Yesesi taki, den sama di be o yee den leli fi en, da den wooko anga den, be o de enke a koniman di meke en osu a siton tapu. Ma den sama di be o yee den leli fi en, da den á wooko anga den, be o de enke a donman di be meke en osu a santi tapu. Sowtu wan fu den tu man ya i wani de?—Mateyesi 7:24-27.\nPiki Gadu taki i wani dini en. A sani ya wani taki, yu o begi Gadu, da yu o taigi en taki i wani dini en fu tego. Te yu e du sani enke fa Gadu wani, da a so yu e soi taki yu a wan disipelli fu Yesesi Kelestesi.—Mateyesi 11:29.\nDopu. „Teke dopu. Kai a nen fu Yesesi, da a so yu o kisi paadon fu den sondu fi i.”—Apaiti 22:16.\nDu ala san i poi aini a wooko fu Gadu. „Awinsi san yu e du, du en anga i hii ati anga ala i kaakiti enke a gi Yehofa yu e du en, ná gi libisama.”—Kolosense 3:23.\nKon sabi efu na ala begi Gadu e aliki, fa u mu e begi, anga taa sani di de fanowdu fu kon koosube a Gadu.


A de fanowdu fi i leli sabi Gadu\nEfi i wani toon wan mati fu Gadu, da i mu leli sabi En. Den mati fi i sabi i nen? De e kai i ai nen? Eeye. Gadu wani i sabi en nen, a wani i koboloiki en tu. Na a nen fi en de e kai Yehofa (Pisalon 83:18; Mateyesi 6:9). I mu sabi san a lobi anga san á lobi. I mu sabi sama a den mati fi en, anga sama a den feyantiman fi en. A ná aini wan dei yu e kon sabi wan sama bunbun. Beibel e taki, a wan koni sani fu teke ten fu sabi Yehofa.—Efese 5:15, 16.\nDen mati fu Gadu e du den sani di e meke ai piisii. Pakisei den mati fi i. Efi i nái libi bun anga den, yu e du sani di den á lobi, i denki den o tan de i mati? Noiti. Na a seefi a de anga Gadu tu. Efi i wani de en mati da i mu e du sani di e piisii en.—Yohanisi 4:24.\nA ná ala keliki o yeepi i fi i toon mati fu Gadu. Yesesi di be de a moo bun mati fu Gadu, be taki fu tu pasi. Wan fu den pasi baala, sama ipi neen. Na a pasi de e tyai sama go kii. A taa pasi sumaa, sama ná ipi neen. A pasi de, neen e tyai sama go na a libi fu tego. Dati wani taki, efi i wani yu anga Gadu de mati, da i mu sabi soifili fa i mu dini en.—Mateyesi 7:13, 14.\nA wan kodo tuu biibi namo de? Luku 5 sani di o yeepi fu sabi a tuu biibi.


I poi soi sakafasi, winsi a á makiliki | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Pidgin (Kameroen) Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Walisitongo Wayuunaikitongo\nU mu „abi sakafasi te wi e dini Gadu!”—MIKA 6:8.\nSINGI: 48, 95\nFA SAKAFASI SA YEEPI U . . .\nte wi abi faantiwowtu?\nte sama e kuutu efuso gafa u?\nfu teke bun bosoloiti?\n1-3. San a polofeiti fu Yuda á be du? San a be bakapisi? (Luku a fowtow na a bigin.)\nKOWNU YEROBIYAM fu Islayeli be meke wan altari fu dini falisi gadu na a foto Betel. Yehofa sende wan polofeiti fu Yuda fu go taigi Yerobiyam san o pasa anga en. A polofeiti ya be abi sakafasi. Neen meke a tyai a bosikopu fu Yehofa gi Yerobiyam. A kownu ati be boon na a polofeiti, ma Yehofa kibii en.—1 Kownu 13:1-10.\n2 Yehofa be taigi a polofeiti taki a á mu nyan efuso diingi aini Islayeli. A be taigi en tu taki a á be mu waka na aseefi pasi te ai go a osu. Di a polofeiti be e go a osu, neen a miti wan dda a pasi. A dda taigi a polofeiti taki a Yehofa sende en fu tyai wan bosikopu gi en. Ma a lei a be e lei. A dda kai a polofeiti fu go nyan neen osu. Yehofa ati boon na a polofeiti di a go nyan na a dda osu. Di a polofeiti be de a pasi e gwe neen wan lew kii en.—1 Kownu 13:11-24.\n3 A polofeiti ná aliki Yehofa, ma a aliki a dda. Wi á sabi saide a du a sani ya, ma u sabi taki a sani di a du e soi taki a á be abi „sakafasi” moo. (Leisi Mika 6:8.) Beibel e soi taki te wan sama e waka anga Yehofa, da ai fitoow en. Ai meke Yehofa tii en tu. Wan sama di abi sakafasi sabi taki a mu e begi ala yuu. Efu a polofeiti be abi sakafasi, a be o akisi Yehofa efu a be kengi mofu. Son leisi useefi mu du wan pelensipali sani. Kande u nai kaba fusutan fa Yehofa wani u du a sani. Ma efu wi abi sakafasi, wi o begi Yehofa fu a yeepi u. A sani de o yeepi u fu wi á du wan sani di Yehofa e buuse.\n4. San wi o leli aini a artikel ya?\n4 A artikel a fesi, be soi san a wani taki fu abi sakafasi anga saide a de taanga fanowdu fu abi a manii de aini a ten ya. Ma san o yeepi u fu soi moo sakafasi? San a den sani di sa meke a taanga gi u fu soi sakafasi? San o yeepi u fu sabi efu wi abi sakafasi tuutuu? Wi o luku dii sani di be sa meke a taanga gi u fu soi sakafasi.—Odo 11:2.\nTE SANI KENGI\n5, 6. Fa Barsilai soi taki a be abi sakafasi?\n5 A fasi fa wi e tyai useefi te u libi efuso den gaandi di wi abi kengi, e soi efu wi abi sakafasi tuutuu. U sa leli wan sani fu wan fu den mati fu Kownu David di den e kai Barsilai. Di a abi 80 yali, neen David kai en fu a kon tan anga en aini a kownu osu. Winsi fa a sani ya be bigi gi Barsilai, tokuso a taigi David taki a moo bun fu a gi Kimham a gaandi ya. Kande Kimham a be en manpikin.—2 Samuweli 19:31-37.\n6 Saide Barsilai á teke a gaandi ya? A wani a á be wani faantiwowtu? A wani a á be wani wooko taanga moo fu di a be kon gaandi? Nono. A sakafasi a be abi. A be sabi taki a á be poi du sani enke fosi moo. (Leisi Galasiyasama 6:4, 5.) Leti enke Barsilai u mu abi sakafasi. Wi á mu e poti pakisei a san u wani namo. Wi á mu e maiki useefi anga taawan tu. Ma u mu poti pakisei a den sani di u man du gi Yehofa. A sani ya pelensipali moo den faantiwowtu di wan sama sa fende. A bun moo balinen (Galasiyasama 5:26). Efu wi abi sakafasi, wi o wooko makandaa anga u baala anga sisa fu gi Yehofa gaandi. Wi o wooko makandaa anga den fu du sani di o tyai wini gi taawan.—1 Korentesama 10:31.\n7, 8. Fa sakafasi sa yeepi u fu wi á biibi useefi tumisi?\n7 Son leisi ai moo taanga gi u fu soi sakafasi te u fende son faantiwowtu. U sa leli wan sani fu Nehemiya. Di a yee taki den sama fu Yelusalem be abi omen polobelema, neen a begi Yehofa fu yeepi den (Nehemiya 1:4, 11). Yehofa du san Nehemiya akisi en. Kownu Artakserkses poti Nehemiya enke gaanman fu a se kondee anda. Winsi fa Nehemiya be gudu, winsi fa a be abi makiti, tokuso a be e meke Yehofa tii en. A be e leisi a Weiti fu Yehofa ala yuu (Nehemiya 8:1, 8, 9). Nehemiya be de enke tiiman fu omen sama. Ma noiti a fooseli den sama ya fu di a abi makiti. Boiti dati a á koboloiki a makiti fi en fu suku wini gi enseefi.—Nehemiya 5:14-19.\n8 Te u fende wan taa faantiwowtu efuso te den baala gi u moo wooko, da u mu soi sakafasi enke Nehemiya. Wi á mu denki u poi du ala sani fu di u sabi du wan sani bun efuso fu di wi abi ondoofeni. Fa wan sama e bigin soi taki ai biibi enseefi tumisi? Kande wan owluman nai begi fosi a du sani gi a kemeente. Kande a te wan Kelesten du wan sani fosi, da ai akisi Yehofa fu a holibaka gi en. Ma wan sama di abi sakafasi, nai biibi enseefi tumisi, winsi a du wan sani omen leisi kaba. Ala yuu ai holi a pakisei taki a á poi maiki enseefi anga Yehofa. (Leisi Odo 3:5, 6.) A omen sama aini a goontapu ya nai booko den ede anga taawan. A denseefi den e denki. Ma a foluku fu Yehofa á de so. U nai si enke u bun moo u famii efuso taawan aini a kemeente te wi abi wan faantiwowtu. Ma wi e wooko makandaa anga u baala anga sisa.—1 Timotiyesi 3:15.\nTE SAMA E KUUTU U EFUSO GAFA U\n9, 10. Fa sakafasi sa yeepi u te taawan nai libi bun anga u?\n9 Wi ati e boon te sama e kuutu u sosokaali. Na a sani de be miti Hana. En man be lobi en, ma tokuso a á be e piisii. En meti Penina be e soso en ala yuu. Hana be wani pikin, ma a á be poi meke pikin. Di sani be e moo Hana wan dei, a go na a tabernakel go begi. A be e kee. Di a hei pilisite di den e kai Eli si en, neen a denki a duungu Hana be duungu. A sani ya be sa meke Hana ati boon. Ma tokuso a piki Eli a wan lesipeki fasi. Den sani di Hana begi Yehofa baka dati, e soi taki a be e biibi Yehofa. A be lobi Yehofa tu.—1 Samuweli 1:5-7, 12-16; 2:1-10.\n10 Sakafasi o yeepi u fu ’du bun, da ogii ná o wini u’ (Romesama 12:21). A omen ogii e pasa aini a goontapu fu Saatan. Neen meke wi á mu foondoo te sama nai libi bun anga u (Psalm 37:1). Wi e moo fii en te baala anga sisa nai libi bun anga u aini a kemeente. Te a sani ya pasa, u mu waka a Yesesi baka. Beibel taki: „Te sama be e kosi en, a á be e kosi baka.” ma a be e „fika ala sani aini Gadu ana, bika a sabi taki neen e kuutu sani a wan leti fasi” (1 Peitilisi 2:23). Yesesi be abi sakafasi. A be sabi tu taki Yehofa be o kuutu sani a wan leti fasi (Romesama 12:19). Useefi wani soi sakafasi. Neen meke wi á mu „pai ogii fu ogii”.—1 Peitilisi 3:8, 9.\n11, 12. (a) Fa u sa soi taki wi abi sakafasi te taawan e gafa u? (b) Fa u koosi anga a fasi fa wi e tyai useefi sa soi taki wi abi sakafasi?\n11 A fasi fa wi e tyai useefi te sama e gafa u, e soi efu wi abi sakafasi. A omen sama be e gafa Ester. A uman ya a be wan fu den moo moin uman fu Persiya. A wan hii yali den seeka Ester anga omen taa yonkuu uman sikin anga dii oli. Den taa uman be e feti fu toon kownu-uman. Ma a Ester a kownu teke fi en uman. Toku a sani ya á be meke Ester fii enseefi. A be abi sakafasi ete. A be abi lesipeki gi taawan tu.—Ester 2:9, 12, 15, 17.\nA fasi fa wi e wei koosi, e soi taki wi e lesipeki Yehofa anga taawan efuso ai soi taki u ná abi sakafasi? (Luku paragraaf 12)\n12 Efu wi abi sakafasi wi o wei koosi a wan fasi di e soi taki wi e lesipeki useefi. A fasi fa wi o wei koosi o soi tu taki wi e lesipeki taawan. U ná o gafa efuso du sani fu sama si u, ma wi o meke moiti fu abi „lesipeki anga sakafasi”. (Leisi 1 Peitilisi 3:3, 4; Yelemiya 9:23, 24). Den sani di wi e taki anga den sani di wi e du, e soi fa wi e si useefi. Kande wi e meke sama denki taki u bun moo den fu di u man du son sani, efuso fu di u sabi son sama. Kande wan sama yeepi i du wan sani, da yu e meke enke a yu wawan du en. Ma pakisei Yesesi. A be sa du sani fu soi sama fa a koni. Ma a san sikiifi aini a Wowtu fu Gadu a be e soi sama. A á be wani sama gafa en. A Yehofa a be e gi a gaandi.—Yohanisi 8:28.\nTE WI Á SABI FA SANI O WAKA\n13, 14. Fa sakafasi sa yeepi u fu du sani enke fa Yehofa wani?\n13 U mu abi sakafasi te u de fu du wan sani efuso te taawan du wan sani di u be o du taa fasi. Di Pawlesi be de a Sesareya, a be wani go a Yelusalem fu kaba a wooko di Yehofa be gi en. Ma wan polofeiti den e kai Agabus be taigi Pawlesi taki efu a go, den o sooto en. Kande den be kii en seefi. Den baala begi Pawlesi fu a á go a Yelusalem. Ma tokuso Pawlesi go. A sani ya á wani taki Pawlesi be e biibi enseefi tumisi. A fitoow a be e fitoow Yehofa. Dati e soi taki a be abi sakafasi. Den baala seefi be abi sakafasi, neen meke den holibaka gi Pawlesi di a go a Yelusalem.—Toli 21:10-14.\n14 Te wi abi sakafasi da a sani de o yeepi u fu du sani enke fa Yehofa wani, winsi wi á sabi fa sani o waka bakaten. Kande wi e akisi useefi san o pasa anga u efu u kon siki te wi e du a fuuten diniwooko. Kande wi e akisi useefi sama o yeepi u mma anga u dda te den siki efuso fa wi o du te u kon gaandi. Winsi u begi efuso booko wi ede, u ná o man sabi den sani ya a fesi (Peleikiman 8:16, 17). Ma efu wi e fitoow Yehofa, wi o holi a pakisei taki u ná o man sabi ala sani a fesi. Te u ondoosuku sani finifini, te u taki anga taawan fu den poti wi a pasi, da u mu begi Yehofa. Baka dati u mu du san a santa yeye fu Yehofa e soi u. (Leisi Peleikiman 11:4-6.) Yehofa o meke sani waka bun gi u. A sa yeepi u tu fu du sani taa fasi efu a de fanowdu.—Odo 16:3, 9.\nSAN O YEEPI U FU ABI MOO SAKAFASI?\n15. Fa a teke di wi e teke ten pakisei den fasi fu Yehofa e yeepi u fu soi sakafasi?\n15 San o yeepi u fu abi moo sakafasi? Wi o luku fo sani di o yeepi u. A fosi sani, a te wi e sidon pakisei den fasi fu Yehofa. Te u du a sani ya, wi o si taki Gadu hei moo ala sama. A sabi sani moo ala sama tu (Yesaya 8:13). U mu holi a pakisei taki a ná libisama efuso engel wi e dini, ma a Gadu. Te wi e teke ten pakisei a sani ya, da a o yeepi u fu saka useefi ’a Gadu ondoo. Bika neen abi ala makiti’.—1 Peitilisi 5:6.\n16. Fa a sabi di u sabi taki Yehofa lobi u, e yeepi u fu abi sakafasi?\n16 Du fu tu sani di o yeepi u fu abi sakafasi, a te wi e sidon pakisei a lobi di Yehofa lobi u. Pawlesi taki a kemeente de enke wan libisama sikin. Ala den pisi fu a sikin de taanga fanowdu (1 Korentesama 12:23, 24). Yehofa e booko en ede anga ala den sama di e dini en. A nai maiki wi anga taawan. Winsi u meke wan fowtu, a lobi wi ete. A sabi di u sabi taki Yehofa lobi u, e meke u fii bun.\n17. Sowtu wini wi e fende te wi e meke moiti fu si den bun se fu taawan?\n17 Du fu dii sani di o yeepi u fu abi sakafasi, a te wi e meke moiti fu si den bun sani di taawan e du, leti enke fa Yehofa e meke moiti fu si den bun di den e du. Wi á mu wani du sani fu sama poti pakisei a wi wawan. Boiti dati wi á mu e wani taigi taawan ala yuu san den mu du. Ma u mu e akisi den fa u sa du son sani. Te den soi u wan sani, u mu de kabakaba fu du sani enke fa den soi u (Odo 13:10). Wi e piisii anga u baala anga sisa te den fende wan gaandi. Boiti dati wi e gi Yehofa daa fu di a gi wi a okasi fu dini en.—1 Peitilisi 5:9.\n18. Saide wi o abi sakafasi te wi meke moiti fu u kosensi wooko moo bun?\n18 Du fu fo sani di o yeepi u fu abi moo sakafasi, a te wi e meke moiti fu u kosensi wooko moo bun. Den sani di wi e leisi aini Beibel e yeepi u fu sabi fa Yehofa e fii anga fa ai si son sani. Te wi e meke moiti fu denki enke fa Yehofa e denki, da a sani de e yeepi u fu du sani di e meke a piisii. Te wi e sutudeli, te wi e begi anga te wi e du san u leli, u kosensi o wooko moo bun (1 Timotiyesi 1:5). Wi e leli taki wi á bun moo taawan. Yehofa paamisi u taki a o yeepi u fu abi moo sakafasi te wi du den sani ya.—1 Peitilisi 5:10.\n19. San o yeepi u fu soi sakafasi fu teego?\n19 A polofeiti di u be kai na a bigin fu a artikel á be aliki Yehofa, neen meke a dede. En anga Yehofa poli, bika a á be abi sakafasi moo. Ma u poi abi sakafasi, winsi a taanga son leisi. Den toli fu den sama di tan dini Yehofa e soi taki u poi abi sakafasi. O moo langa wi e dini Yehofa, o moo u mu fitoow en (Odo 8:13). Winsi sani e miti u, u poi dini Yehofa. Sani á de di bigi enke a sani ya. Neen meke u mu du san u poi fu soi sakafasi, da wi o dini Yehofa fu teego.